মধ্যপন্থী ইসলামি দলের ভবিষ্যৎ – এখন সময়\n২০১৫ সালে বিশ্বব্যাপী সক্রিয় মুসলিম মধ্যপন্থী দলগুলোর ভবিষ্যৎ কোন পথেÑ এটি এখন একটি গুরুত্বপূর্ণ আলোচ্য বিষয়। এসব দল মুসলিম সমাজে ইসলামি আন্দোলন এবং পাশ্চাত্যে রাজনৈতিক ইসলাম হিসেবে পরিচিত। মধ্যপ্রাচ্য হলো এসব ইসলামি দলের সবচেয়ে জোরালো তৎপরতার কেন্দ্র। ১৯২৮ সালে মিসরে মুসলিম ব্রাদারহুডের আন্দোলন শুরু হওয়ার পর এটি মধ্যপ্রাচ্যের সর্বত্র ছড়িয়ে পড়ে। দীর্ঘ ইতিহাসের বড় অংশ এসব দলকে পার করতে হয়েছে শাসকদের দমন পীড়নের মধ্য দিয়ে। তবে উপসাগরীয় কোনো কোনো দেশ অতীতে সীমিতপর্যায়ে এই আন্দোলনকে সমর্থন জুগিয়েছে।\nচলতি দশকের শুরুতে মধ্যপ্রাচ্যের দেশে দেশে আরব জাগরণ শুরু হলে দৃশ্যপট পাল্টে যায়। স্বৈরতান্ত্রিক ব্যবস্থার বিরুদ্ধে এই গণজাগরণে ইসলামি দলগুলো গুরুত্বপূর্ণ ভূমিকা পালন করে। তিউনিসিয়া ও মিসরে গণবিস্ফোরণের মুখে স্বৈরতন্ত্রের পতনের পর গণতান্ত্রিক রূপান্তরের অংশ হিসেবে যে নির্বাচন অনুষ্ঠিত হয় তাতে ইসলামি দলগুলো ক্ষমতায় চলে আসে। লিবিয়ার নির্বাচনেও সংসদের বেশি আসনে জয়ী হয় তারা। মরক্কোতে রাজতন্ত্রের অধীনে অনুষ্ঠিত সংসদ নির্বাচনে কোয়ালিশন সরকার গঠিত হয় ইসলামিস্টদের নেতৃত্বে। ইয়েমেনে যে আন্দোলনের মুখে প্রেসিডেন্ট আলি আবদুল্লাহ সালেহ পদত্যাগ করতে বাধ্য হন তাতে সামনের কাতারে ছিল ইসলামিস্টরা। সিরিয়ায় গণবিস্ফোরণ সরকারের নির্মম দমনের মুখে সশস্ত্র রূপ নেয়। এর বাইরে ভেতরে ভেতরে অন্য আরব দেশগুলোতেও দানা বাধতে থাকে গণতান্ত্রিক পরিবর্তনের আন্দোলন। মার্কিন নেতৃত্বাধীন পাশ্চাত্যের সরব নীরব সমর্থনের মধ্য দিয়ে আরব বসন্তের এই পরিবর্তনের প্রক্রিয়া চলতে থাকে।\nকিন্তু এই পরিবর্তনের পর বিভিন্ন দেশে অনুষ্ঠিত নির্বাচনে ইসলামপন্থী দলগুলোর বিজয় শুরু হলে নেপথ্য সমর্থনের ধারা থমকে যায়। এর মধ্যে মধ্যপ্রাচ্যের রাজতান্ত্রিক শাসকেরা আরব জাগরণের নামে আরব দেশগুলোর শাসক পরিবর্তনের এই ধারার বিরুদ্ধে প্রকাশ্যে অপ্রকাশ্যে ব্যাপক তৎপরতা শুরু করে। এর অংশ হিসেবে স্বৈরাচারের পতনের পর গণতান্ত্রিক রূপান্তরকে বিলম্বিত করার প্রচেষ্টা চলে। অর্থনৈতিক ও সামাজিক স্থিতিকে নানাভাবে বাধাগ্রস্ত করা হয়। তিউনিসিয়া ও মিসরে ইসলামিস্টদের বিজয়ের পর লিবিয়ায় যাতে ইসলামিস্টরা জয়ী হতে না পারে তার জন্য উদারপন্থী ও সেক্যুলারিস্টদের সংগঠিত করার প্রচেষ্টা শুরু হয়। এ চেষ্টায় ভালো ফল আসে লিবিয়ায়। মিসর ও তিউনিশিয়ায় ইসলামিস্টদের সরকার গঠনের পর কয়েকটি পদক্ষেপ নেয়া হয় নতুন ব্যবস্থাকে ব্যর্থ করার জন্য।\nপ্রথমত, বিপ্লবোত্তর সময়ে অর্থনৈতিক ও সামাজিক স্থিতি যাতে না আসে তার জন্য আন্তর্জাতিক আর্থিক সাহায্য এসব দেশে কার্যত বন্ধ করে দেয়া হয়। এতে আন্দোলনজনিত অস্থিরতার পর বেকারত্ব নিরসন এবং জনগণকে কাজ দেয়া এবং ব্যবসায়-বাণিজ্যে নতুন করে গতি আনতে যে অনুকূল পেিরবেশ দরকার হয় সেটি থাকেনি। আরব জাগরণে যে বিপুল প্রত্যাশা নিয়ে জনগণ অংশ নিয়েছিল তাতে হতাশা নেমে আসতে শুরু করে।\nদ্বিতীয়ত, উদারপন্থী ও সেকুলারিস্টদের সাথে ইসলামিস্টদের সুস্পষ্ট বিভেদরেখা সৃষ্টি করা হয়, যা জাতীয় ঐকমত্য সৃষ্টির ক্ষেত্রে বড় বাধা হিসেবে দেখা দেয়। তিউনিসিয়াার আন নাহদার নেতৃত্বাধীন সরকার এটাকে মোকাবেলায় যতটা দূরদৃষ্টির পরিচয় দিতে পেরেছে ততটা দেখা যায়নি মিসরের ক্ষেত্রে।\nতৃতীয়ত, গোপন হত্যাকাণ্ড ও সাম্প্রদায়িক হানাহানির কারণে আন্তঃসম্প্রদায় সঙ্ঘাত ও অবিশ্বাস সৃষ্টি করা হয়। মোবারকের পতনের পর মিসরে একাধিকবার মুসলিম-খ্রিষ্টান দাঙ্গা বাধার ঘটনা ঘটে।\nচতুর্থত, রাজনৈতিক সরকারের বিরুদ্ধে সামরিক বাহিনীকে ক্ষমতা দখলের ব্যাপারে উসকে দেয়া হয়। সরকারের বিভিন্ন কর্মসূচি বাস্তবায়ন বিশেষত সংবিধান প্রণয়নের ক্ষেত্রে বাধা দিতে সামরিক নেতৃত্ব এবং বিচার বিভাগকে কাজে লাগানো হয়।\nপঞ্চমত, আন্তর্জাতিকভাবে ইসলামিস্ট উত্থানের ব্যাপারে ভয়ঙ্কর ভীতি ছড়িয়ে দিয়ে তাদের বিরুদ্ধে ভূমিকা রাখার জন্য এক রকম গোপন কোয়ালিশন হয়। এ ব্যাপারে ইসরাইল এবং সৌদি আরব-আমিরাতের মতো পরস্পরবিরোধী শক্তির মধ্যে এজেন্ডাগত ঐকমত্য সৃষ্টি হয়।\nএই মেরুকরণের পর প্রথম আঘাত আসে মিসরের মুরসি সরকারের ওপর। সরকার গঠনের পর থেকে ড. মুরসির সরকারকে স্বাধীনভাবে কাজ করতে দেয়া হয়নি। শেষ পর্যন্ত সেনাপ্রধান জেনালেল আবদুল ফাত্তাহ আল সিসি সামরিক অভ্যুত্থানের মাধ্যমে মুরসি সরকারের পতন ঘটায়। এ জন্য পরিবেশ সৃষ্টির লক্ষ্যে তাহরির স্কোয়ারে সামরিক কর্তৃপক্ষের ইন্ধনে লাখো লোকের সমাবেশ ঘটানো হয়। মুরসি সরকারের পক্ষে এর পাল্টা সমাবেশ অনুষ্ঠিত হলেও বিশ্ব গণমাধ্যমে একতরফা প্রচারণা পায় মুরসিবিরোধী বিক্ষোভ। সেনা অভ্যুত্থানের পর এর বিরুদ্ধে ব্যাপক বিক্ষোভ ও রাবেয়া স্কোয়ারে মাসাধিককালের অবস্থানকে নির্মম হত্যাযজ্ঞ ও দমন অভিযানের মাধ্যমে ইতি ঘটানোর চেষ্টা করে সেনা কর্তৃপক্ষ। সামরিক অভ্যুত্থানবিরোধী অবস্থান কর্মসূচি বানচাল ও অন্যান্য প্রতিরোধ ভেঙে দিতে তিন থেকে এগারো হাজার মানুষের প্রাণহানি ঘটানোর খবর বিভিন্ন সূত্র উল্লেখ করেছে। এই ব্যাপক হত্যার পাশাপাশি ব্রাদারহুডের প্রথম থেকে তৃতীয় স্থরের নেতৃত্ব মিলিয়ে ২০ হাজারের বেশি নেতাকে গ্রেফতার করা হয়েছে, যাতে দলটির আধ্যাত্মিক প্রধান ড. মোহাম্মদ বদিইসহ শীর্ষ নেতাদের মধ্যে প্রায় সবাই রয়েছেন।\n২০১৩ সালের ৩ জুলাই মিসরে জেনারেল সিসি সেনা অভ্যুত্থান ঘটানোর পর থেকে প্রায় দেড় বছর সময়ে নিয়মিতভাবে সামরিক অভ্যুত্থানবিরোধী বিক্ষোভ চালিয়ে আসছে ব্রাদারহুড ও সমমনা ইসলামি দলগুলো। একই সাথে চলছে দমন পীড়ন হত্যাকাণ্ড এবং বিচারের নামে হাজার হাজার লোকের ফাঁসির দণ্ডাদেশ। আরব বলয়ের বিভিন্ন দেশে ইসলামিস্ট দমনের মাত্রা ভিন্ন ভিন্ন হলেও এর মধ্যে মিসরের পরিস্থিতি সবচেয়ে বেশি গুরুত্বপূর্ণ। মিসরে গত দেড় বছরে সামাজিক শান্তি ও অর্থনৈতিক স্থিতি কোনোটাই আনতে পারেনি সিসি সরকার। নিয়মিত সরকারবিরোধী বিক্ষোভ সমাবেশ হচ্ছে সেখানে। মারা যাচ্ছে মানুষ। রাজনৈতিক সমঝোতা বা সব মতের অন্তর্ভুক্তিমূলক পুনর্মিলনের ব্যাপারে নানা কথা শোনা গেলেও বাস্তবে এর কোনো প্রতিফলন লক্ষ করা যাচ্ছে না। এ অবস্থায় মধ্যপ্রাচ্যে ইসলামি আন্দোলনের সূতিকাগার এই দেশটিতে ব্রাদারহুডের ভবিষ্যৎ কী হতে পারে? এ ব্যাপারে বিশ্লেষকদের সামনে পাঁচটি দৃশ্যপট রয়েছে।\nপ্রথমত, জেনারেল সিসির প্রশাসন ব্রাদারহুডকে নির্মূলের ল্য বাস্তবায়ন করতে অব্যাহতভাবে অনমনীয় থাকবে। এ কাজ করতে পর্যাপ্ত অর্থকড়ির অভাব থাকলেও সরকার বেপরোয়াভাবে তা বাস্তবায়ন করার চেষ্টা করবে। ব্রাদারহুডকে নির্বিচার গ্রেফতার, সম্পদ বাজেয়াফত এবং হিংসাত্মক নির্মম দমন অভিযান মোকাবেলা করতে হবে।\nদ্বিতীয়ত, চলমান বিােভ কর্মসূচির মাধ্যমে প্রশাসনকে ব্যতিব্যস্ত রেখে একপর্যায়ে বৃহত্তর জনপ্রিয়তা অর্জনে সক্ষম হবে ব্রাদারহুড। আর এ সংগ্রামে বিজয়ী হয়ে দলটি আবার মিসরীয় রাজনীতিতে ফিরে আসবে।\nতৃতীয়ত, ইসলামপন্থীদের সাথে সরকারের এ মর্মে একটি রাজনৈতিক সমঝোতা হবে যে, ব্রাদারহুড সাবেক প্রেসিডেন্ট হোসনি মোবারক আমলের মতো রাজনীতিতে সীমিত প্রবেশাধিকার পাবে। তাদের দলীয় তৎপরতা চালাতে দেয়া হবে। সংসদে সীমিত সংখ্যক আসনে জয়ী হওয়ার সুযোগও দেয়া হবে, তবে তারা প্রশাসন নির্দিষ্ট রেড লাইন অতিক্রম করবে না।\nচতুর্থত, মুসলিম ব্রাদারহুড প্রচলিত প্রতিরোধ কর্মসূচি চালিয়ে যাওয়ার পক্ষপাতী গতানুগতিক মনোভাবসম্পন্ন মধ্যপন্থী এবং দলের নেতৃত্ব অতিশয় আপসকামী আর আদর্শগতভাবে তাদের অনুসৃত পথ যথার্থ নয় এমন মনোভাবাপন্ন কট্টর ধারায় বিভক্ত হয়ে পড়বে। উদারপন্থীরা প্রচলিত অহিংস প্রতিরোধ চালিয়ে যাবে। বিচ্ছিন্ন হওয়া উগ্রপন্থীরা সহিংস ধারায় অগ্রসর হবে।\nপঞ্চমত, মুসলিম ব্রাদারহুড বর্তমান বিােভ চালিয়ে যাওয়ার নীতির ব্যর্থতার কথা স্বীকার করে রাজনৈতিক কার্যকলাপ থেকে নিজেদের প্রত্যাহার করে নেবে এবং তাদের সেবামূলক কাজ ও আদর্শের দাওয়াত দেয়ার তৎপরতা চালিয়ে যাবে।\nওপরের এই পাঁচ দৃশ্যপটের কোনটি ব্রাদারহুডের ভবিষ্যতের জন্য অপেক্ষমাণ সেটি নিশ্চিত করে বলার মতো নয়। সেনা জান্তা সমর্থক সরকার এখনো পর্যন্ত ব্রাদারহুডকে পুরোপুরি নির্মূল করার কর্মসূচি বাস্তবায়নের চেষ্টা করে যাচ্ছে। আর অন্য দিকে ব্রাদারহুড বিজয়যুক্ত প্রত্যাবর্তনের লক্ষ্য অর্জনে সর্বাত্মক প্রতিরোধ সংগ্রামে অনমনীয়তা প্রদর্শন করছে। এ অবস্থায় সেনাসমর্থক সিসি সরকার অন্য কোনো বিকল্পের দিকে অগ্রসর হয়ে সমঝোতার পথ বেছে নেবে এমনটি মনে হচ্ছে না। ফলে স্বল্প বা মধ্য মেয়াদে ইসলামপন্থীদের সাথে বোঝাপড়া বা রাজনৈতিক পুনর্মিলন অথবা দূরবর্তী কোনো সমঝোতার সম্ভাবনা দেখা যাচ্ছে না।\nব্রাদারহুডকে প্রাথমিকভাবে যতটা প্রতিরোধ সৃষ্টিতে সক্ষম বলে সামরিক নেতৃত্ব মনে করেছিল বাস্তবে তাদের প্রতিরোধশক্তি তারচেয়ে অনেক বেশি বলেই প্রতীয়মান হচ্ছে। নজিরবিহীন দমন অভিযান চালিয়েও তাদের নির্মূল তো দূরের কথা সেভাবে শক্তিহীন করতেও পারছে না সেনা সরকার। নির্যাতনের মুখে ব্রাদারহুডের সাংগঠনিক কাঠামো পাল্টে গেছে। তৃণমূল ইউনিটগুলোকে ছোট করে আনা হয়েছে। ব্রাদারহুডের পরিবর্তে সামরিক শাসনবিরোধী আইনানুগ শাসন ফেরানোর জন্য গঠিত জোটের নামে কর্মসূচি বাস্তবায়ন করা হচ্ছে। যোগাযোগের জন্য গতানুগতিক মোবাইল নেটওয়ার্ক পরিহার করে সামাজিক যোগাযোগমাধ্যম ও অন্য নেটওয়ার্ক ব্যবহার করা হচ্ছে। দলের কার্যক্রম অনেকটা আন্ডারগ্রাউন্ডে চলে যাওয়ায় প্রাথমিকভাবে ব্রাদারহুড নেতৃত্বকে আটক করতে যে ধরনের সাফল্য সরকার পেয়েছিল এখন সেটি পাচ্ছে না। যুবক ও ছাত্রদের মধ্যে প্রতিরোধশক্তি আগের চেয়ে জোরদার হচ্ছে দিন দিন। ফলে রাজনৈতিক ইসলাম বা ইসলামি আন্দোলন যে নিকট ভবিষ্যতে মিসরে বড় শক্তি হিসেবে টিকে যাচ্ছে সে সম্ভাবনা প্রবলভাবে দেখা যাচ্ছে।\nএতে সামরিক নেতৃত্ব ও তাদের পৃষ্ঠপোষকেরা ‘ব্রাদারহুড-উত্তর’ সময়ে আগের একনায়কতান্ত্রিক রাজনীতির অবসান, অর্থনৈতিক উন্নয়ন, ধর্মীয় সংস্কার এবং অংশগ্রহণমূলক গণতান্ত্রিক আন্দোলনপ্রক্রিয়া বিকাশের যে প্রতিশ্রুতি দিয়েছিল তার কোনোটাই এখন নিকট ভবিষ্যতে আসার সম্ভাবনা দেখা যাচ্ছে না। মুরসির সরকার গঠনের পর রাজনৈতিক ও সামাজিক অস্থিরতা সৃষ্টি করে জনগণের অর্থনৈতিক স্বাচ্ছন্দ্য ফিরিয়ে আনার ব্যাপারে যে আকাক্সক্ষা ছিল সেটাকে ব্যর্থ করে দেয়া হয়েছিল। সাধারণভাবে ধারণা করা হয়েছিল ব্রাদারহুড-উত্তর সময়ে আবার স্থিতি ও অর্থনৈতিক স্বাভাবিক উন্নয়নপ্রক্রিয়া ফিরে আসবে। বাস্তবে মুরসির এক বছর সময়ের তুলনায় সিসির দেড় বছরে অনেক বেশি রক্তপাত হয়েছে। জনগণের গণতান্ত্রিক অধিকার বলতে কিছু নেই। কিন্তু এরপরও শান্তি ও স্বস্তি আসেনি মিসরীয় জনগণের মধ্যে। সৌদি আরব ও সংযুক্ত আরব আমিরাত সামরিক সরকারকে স্থিত করতে দুই হাতে অর্থনৈতিক সাহায্য দিয়েছে। কিন্তু এর বড় অংশ দুর্নীতিগ্রস্ত সামরিক নেতৃত্বের পকেটে চলে গেছে। গুণগত পরিবর্তন আনতে ব্যর্থ হওয়ার কারণে গণমাধ্যমে একতরফা প্রচারের পরও মিসরীয়দের মধ্যে সিসির গ্রহণযোগ্যতা ২০ শতাংশের নিচে রয়ে গেছে। ব্রাদারহুডের বৈরী জরিপগুলোতেও বলা হচ্ছে, এই দলটির পক্ষে এখনো ২৫ শতাংশের বেশি মানুষের সমর্থন রয়েছে। বাকি ৫০ ভাগের বেশি মিসরীয় সরকারের কার্যক্রমে আশাহত। এই অংশটি পরিবর্তনের বর্তমান ধারায় অসন্তুষ্ট। সিসির শাসনপ্রণালী এভাবে চলতে থাকলে এই অংশটি এক সময় ইসলামিস্টদের প্রতিরোধ কর্মসূচির একই সমান্তরালে চলে আসতে পারে। সেটি হলে দমন পীড়ন দিয়ে মিসরের আট কোটি মানুষকে নিশ্চুপ রাখা কঠিন হতে পারে।\nপ্রসঙ্গত একটি গুরুত্বপূর্ণ বিষয় হলো মিসরীয় রাজনীতিতে এখন যে ডিনামিক্স তা ভবিষ্যতে গণতান্ত্রিক মিসর প্রতিষ্ঠার কোনো ইঙ্গিত বহন করে না। বর্তমান সরকার বা পুরনো রাষ্ট্রব্যবস্থা এবং ইসলামপন্থীদের একে অন্যের সাথে বোঝাপড়ায় আসতে না চাওয়ায় গণতান্ত্রিক চিন্তা নতুন করে শুরু হবে এমন কোনো লক্ষণও দেখা যাচ্ছে না। নতুন ব্যবস্থার সাথে ইসলামিস্টদের একাত্ম করে রাজনৈতিক নতুন অভিযাত্রার কোনো সম্ভাবনা এখনো পর্যন্ত দৃশ্যমান হচ্ছে না। এর বড় বিপদ হলো ব্রাদারহুডের একটি অংশ নিয়মতান্ত্রিক প্রতিরোধের পথে থাকলেও আরেক অংশ উগ্রবাদী হয়ে যাওয়ার আশঙ্কা রয়েছেÑ যেটি পাঁচ দৃশ্যপটের একটিতে উল্লেখ করা হয়েছে। সেটি হলে মিসরের সামরিক একনায়তন্ত্রকে নতুন করে একটি টেকসই ব্যবস্থায় রূপ দেয়া অসম্ভব হয়ে উঠতে পারে। এসব বিবেচনায় যে সম্ভাবনা দেখা যাচ্ছে তাতে সিসির জঙ্গিমার্কা সেনা শাসন আরো বছর তিনেক টিকতে পারে। এর মধ্যে শাসকগোষ্ঠীর অবশ্যই মুক্ত রাজনৈতিক প্রক্রিয়ায় ইসলামিস্টদের অন্তর্ভুক্ত করার মতো কোনো রাজনৈতিক ব্যবস্থায় সম্মত হতে হবে। আর যেকোনো মুক্ত গণতান্ত্রিক প্রক্রিয়ায় ব্রাদারহুডের পুনরুত্থান অনিবার্য হয়ে উঠবে।\n১৯৫৪ সালে জামাল আবদুন নাসের ব্রাদারহুড দমনে যে প্রক্রিয়া অনুসরণ করেছিলেন জেনারেল সিসির নেতৃত্বাধীন সামরিক জান্তা সেটিকে সামনে রেখে অগ্রসর হয়। সে সময় ব্রাদারহুডের উপপ্রধান আবদুল কাদের আওদাহ সামরিক সরকারের বিরুদ্ধে প্রতিরোধ কর্মসূচি তুলে নিয়েছিলেন। ফলে বিনা বাধায় নাসের ব্রাদারহুড দমন কর্মসূচি বাস্তবায়ন করতে পেরেছে। কিন্তু ২০১৩ সালের চিত্র সম্পূর্ণ ভিন্ন। এখন যে প্রতিরোধ মিসরে দেখা দিয়েছে তা সমাজের অনেক গভীরে প্রোথিত। ফলে আরো ২০ বছর একনায়কতান্ত্রিক শাসন চালিয়ে গিয়ে তারপর গণতান্ত্রিক সুযোগ-সুবিধা উন্মুক্ত করার যে কথা সিসির পরামর্শকেরা বলছেন, তার সাথে বাস্তবতার একেবারেই সম্পর্ক নেই। আর সিসির আঞ্চলিক উচ্চাভিলাষ বাস্তবায়ন করাও সম্ভব হবে বলে মনে হচ্ছে না। এসব বিবেচনায় ব্রাদারহুড বিজয়ী হয়ে মিসরের রাজনীতিতে আবার ফিরে আসার যে দৃশ্যপট ওপরে উল্লেখ করা হয়েছে সেটি দেখতে পাওয়ার সম্ভাবনা অনেক বেশি জোরালো। তবে এ জন্য সময় নিতে পারে কয়েক বছর।\nমধ্যপ্রাচ্যের রাজনৈতিক ইসলামের ভবিষ্যৎ প্রশ্নে মিসর অবশ্যই সবচেয়ে গুরুত্বপূর্ণ নির্ণায়ক। কিন্তু এর বাইরেও অনেক ফ্যাক্টর সক্রিয় রয়েছে। আরব জাগরণের সূতিকাগার তিউনিসিয়ায় মধ্যপন্থী ইসলামি দল আন নাহদাকে নির্মূল করার জন্যও পরিকল্পনায় সক্রিয় রয়েছে। কিন্তু সেখানকার আন নাহদা দল তাদের প্রতিটি সিদ্ধান্তে অনেক বেশি পরিণামদর্শিতার স্বাক্ষর রাখতে পেরেছে। আন নাহদাকে ব্যর্থ করার জন্য নানা ধরনের অন্তর্ঘাতী ঘটনা এবং অস্থিরতা সৃষ্টির চক্রান্ত করা হয়েছে। কিন্তু দলটি তাদের আদর্শিক এজেন্ডার চেয়েও গণতান্ত্রিক পরিবর্তনের এজেন্ডাকে আগে স্থান দিয়েছে। এতে সেখানে দ্বিতীয়বারের মতো সংসদ নির্বাচনে ঐক্যবদ্ধ প্রতিপক্ষের কাছে সংখ্যাগরিষ্ঠতা হারালেও বিপুল আসনে জয়ী হয়ে শক্তিমান বিরোধী দল হচ্ছে আন নাহদা। ২১ ডিসেম্বরের প্রেসিডেন্ট নির্বাচনে আন নাহদা দুই প্রার্থীর কাউকে সমর্থন করছে না। ফলে যেই নির্বাচিত হোক না কেন, তিউনিসিয়ার রাজনীতি থেকে আন নাহদাকে বিদায় করার মতো পরিস্থিতি দেখা দেবে না।\nএর মধ্যে লিবিয়ার পরিস্থিতিও যথেষ্ট জটিল আকার নিয়েছে। সেখানে সিসির ঘনিষ্ঠবন্ধু জেনারেল হাফতারের ইসলামিস্টদের নির্মূল করার অভিযানের ঘোষণা ব্যাকফায়ার করেছে। সামরিক শক্তির দিক থেকে এখনো প্রাধান্য বিস্তার করে আছে ইসলামিস্টরা। মিসর লিবিয়ায় সামরিকভাবে জড়িয়ে পড়লেও তাদের সেকুলার মিত্রদের জয়ী করতে পারবে এমন অবস্থা নেই। প্রতিবেশী দেশ সুদানে ইসলামিস্ট প্রাধান্য অনেক বেশি জোরালো। জর্ডানে ব্রাদারহুড সবচেয়ে বড় রাজনৈতিক দল। তারা রাজতন্ত্রবিরোধী কোনো অবস্থান নেয়নি বলে স্বার্থগত সঙ্ঘাত জোরালোভাবে নেই বাদশাহ আবদুল্লাহর সাথে। তবে সেখানে ইসলামিস্ট নির্মূলের কোনো অভিযানে বাদশাহ জড়াতে চাইলে রাজতন্ত্রকে নিরাপদ রাখা কঠিন হতে পারে।\nমধ্যপ্রাচ্যের পরিস্থিতির জন্য ফিলিস্তিন এবং প্রতিরোধ সংগঠন হামাস একটি গুরুত্বপূর্ণ ফ্যাক্টর। মিসর ও শীর্ষ আরব দেশগুলোর সমর্থন নিয়েও ইসরাইল হামাসের বিরুদ্ধে জয়ী হতে পারেনি। হামাসের প্রতিরোধযুদ্ধ পুরো আরব জনমতকে এমনভাবে প্রভাবিত করেছে যে, সেসব দেশের শাসকদের ইচ্ছার বাইরে হলেও ইসরাইলের আগ্রাসী হামলার প্রতিবাদ করতে হয়েছে। সৌদি আরবের সীমান্তবর্তী ইয়েমেনের পরিস্থিতি দেশটির জন্য বেশ উদ্বেগজনক। সেখানকার রাজনীতিতে সুন্নি ইসলামিস্ট এবং শিয়া ইসলামিস্ট দুটোই বেশ গুরুত্বপূর্ণ। হুতি গেরিলাদের রাজধানী দখলের ঘটনা সৌদি স্বার্থের জন্যও বিপর্যয়কর। একইভাবে সার্বিক মধ্যপ্রাচ্যে ইসলামিস্ট বা রাজনৈতিক ইসলাম দমনের নেতা সৌদি আরবের নিজস্ব ভূখণ্ডে ব্রাদারহুডের রয়েছে বিরাট প্রভাব। সেখানে কোনো পক্ষই প্রকাশ্য ঘোষণা দিয়ে নির্মূল অভিযানে নামেনি। তেমন পরিস্থিতি কোনো পক্ষের জন্য সুখকর হওয়ার সম্ভাবনাও নেই।\nআইসিসের ইসলামিক স্টেট রাজনৈতিক ইসলামবিরোধী রাষ্ট্রীয় শক্তির জন্য বড় উদ্বেগের কারণ। মধ্যপন্থী ইসলামি শক্তির বিরুদ্ধে যতই নির্মূল অভিযান চালানো হচ্ছে ততই শক্তি বাড়ছে কট্টরপন্থীদের। কট্টর ধারার সাথে মধ্যপন্থীদের রাজনৈতিক কর্মসূচিতে কোনো মিল নেই। এক পক্ষ যেখানে অহিংস গণতান্ত্রিক পদ্ধতিতে ক্ষমতায় যাওয়ার কথা ভাবে, সেখানে অন্য পক্ষ সহিংস পন্থায় তাদের কাক্সিত রাষ্ট্র কায়েম করতে চায়। ফলে আন্তর্জাতিক সম্প্রদায়ের জন্য মধ্যপন্থীরা অনেক বেশি নিরাপদশক্তি। মধ্যপ্রাচ্যে এই ধারার রাজনীতিকে সমর্থনদানকারী কাতার ও তুরস্কের বড় যুক্তি ছিল এটি।\nউপসাগরীয় সহযোগিতা পরিষদের চাপে সেই অবস্থানে কাতার নিষ্ক্রিয় হয়ে পড়লেও তুরস্ক তার অবস্থানে অনমনীয় রয়েছে। এই রাজনৈতিক শক্তির সাথে ইরানের যেকোনো সমঝোতা সৌদি-মিসর-আমিরাত বলয়ের জন্য হুমকির কারণ হয়ে দাঁড়াতে পারে। সিরিয়াকে কেন্দ্র করে এই দুই ধারার মধ্যে রাজনৈতিক বিরোধ যেমন রয়েছে তেমনিভাবে ফিলিস্তিন ও লিবিয়া প্রশ্নে তাদের স্বার্থের সম্মিলনও রয়েছে। এসব বিবেচনায় মধ্যপ্রাচ্য থেকে রাজনৈতিক ইসলাম বা ইসলামি আন্দোলনের শক্তিকে নিভিয়ে দেয়ার যে প্রচেষ্টা এখন চলমান রয়েছে তা এক সময় শেষ হয়ে যাবে। এ জন্য সময় নিতে পারে বছর পাঁচেকের মতো। আর এক দশক সময়ে মধ্যপ্রাচ্যের ভূগোলের পরিবর্তন নিয়ে যে জল্পনা চলছে তাও একটি অবয়ব নিতে পারে।\nইসলামিক রাজনৈতিক শক্তির ব্যাপারে ফিলিস্তিন বংশো™ভূত ব্রিটিশ সাংবাদিক ড. আজেম তামিমির বক্তব্যটি বেশ তাৎপর্যপূর্ণ। তিনি বলেছেন, ‘ব্রাদারহুডের আবেদন ফুরিয়ে গেছে বা একে নিষিদ্ধ করা উচিত এমন দাবি করা নিরর্থক। ব্রাদারহুড হলো একটি আদর্শ। কোনো আদর্শের মৃত্যু ঘটে না; এটি একটি আশা এবং আশা কখনো ফুরিয়ে যায় না। এটি একটি সংস্কার আন্দোলন। আর মুসলিম বিশ্বাসের মর্মমূলে রয়েছে এই সংস্কার। তাই যারা দ্রুত কিছু অর্জন করতে চান বা হতাশ কিংবা মরিয়া, তাদেরকে বলব, ব্রাদারহুডকে মুছে ফেলার চেষ্টা করবেন না। যত দিন ব্রাদার আছেন, তত দিন ব্রাদারহুড থাকবে। এই আন্দোলন ফের ঘুরে দাঁড়াবে। সঙ্কটই হয়তো রূপ নেবে রহমতে।’


পরিবর্তন প্রতিবেদক ৭:৩৩ অপরাহ্ণ, আগস্ট ১৬, ২০১৮\nঘুষের টাকা গ্রহণকালে এলজিইডির উপসহকারী প্রকৌশলী এহতেশামুল হককে হাতেনাতে গ্রেফতার করেছে দুর্নীতি দমন কমিশন (দুদক)।\nবৃহস্পতিবার বিকেল ৩টায় নারায়ণগঞ্জের সোনারগাঁওয়ে নিজ কার্যালয়ে ৫০ হাজার টাকা ঘুষসহ ঢাকা বিভাগীয় কার্যালয়ের পরিচালক নাসিম আনোয়ারের নেতৃত্বে একটি টিম তাকে গ্রেফতার করে।\nদদুদকের জনসংযোগ কর্মকর্তা প্রণব কুমার বিষয়টি জানিয়েছেন।\nদুদক সূত্রে জানা যায়, মো. মোজাম্মেল হক, সোনারগাঁও, নারায়ণগঞ্জে গত ৫ বছর ধরে স্থানীয় সরকার প্রকৌশল অধিদফতরের (এলজিইডি) অধীনে উপজেলা প্রকৌশলী, সোনারগাঁও, নারায়ণগঞ্জের আওতায় মেসার্স মিরাজ অ্যান্ড মেহরাব এন্টারপ্রাইজ নামে যথাযথ ঠিকাদারি লাইসেন্সের মাধ্যমে বিভিন্ন ঠিকাদারি কাজ করে আসছেন।\nসম্প্রতি উপজেলা প্রকৌশলী, এলজিইডি, সোনারগাঁও, নারায়ণগঞ্জ থেকে কাঁচপুর হাইওয়ে রাস্তা আরসিসির মাধ্যমে উন্নয়ন কাজের জন্য বিজ্ঞপ্তির মাধ্যমে দরপত্র আহ্বান করা হলে তিনি তাতে অংশগ্রহণ করেন। উক্ত কাজের জন্য ১০ লাখ টাকায় দর উদ্বৃত্ত করে দর দাখিল করেন।\nউক্ত দরপত্রে সর্বনিম্ন দরদাতা হওয়ায় উপজেলা প্রকৌশলীর কার্যালয়ে তার নামে কার্যাদেশ ইস্যু করা হয়। কিন্তু উক্ত কার্যালয়ের উপসহকারী প্রকৌশলী এহতেশামুল হক তার নিজের জন্য এবং তার ঊর্ধ্বতন অফিসার অর্থাৎ উপজেলা প্রকৌশলীর কথা বলে ১ লাখ টাকা ঘুষ দাবি করেন।\nঅনেক দরকষাকষি করে উপায় না দেখে তার সাথে ৮০ হাজার টাকা ঘুষ দিতে রাজি হন। উপসহকারী প্রকৌশলী মো. এহতেশামুল হকের দাবি এবং পীড়াপীড়ির প্রেক্ষিতে কার্যাদেশ গ্রহণের সময় বাধ্য হয়ে তিনি ৩০ হাজার টাকা ঘুষ হিসেবে প্রদান করেন। অতঃপর তিনি কাজটি যথাযথভাবে সমাপ্ত করে গত ১৩ আগস্ট ২০১৮ তারিখে প্রথম ও চূড়ান্ত বিল প্রদানের জন্য উপজেলা প্রকৌশলী, এলজিইডি, সোনারগাঁও বরাবর আবেদন করেন।\nতিনি ওই দিনই দায়িত্বপ্রাপ্ত উপসহকারী প্রকৌশলী এহেতেশামুলের কাছে প্রেরণ করেন। বর্তমানে এহতেশামুল ঘুষের অবশিষ্ট ৫০ হাজার টাকা গ্রহণ ব্যতীত তার প্রাপ্য প্রথম ও চূড়ান্ত বিলের ১০ লাখ টাকা প্রদান করছেন না। উপায়ন্তর না দেখে তিনি ঘুষের উক্ত ৫০ হাজার টাকা দিতে সম্মত হন।\nঅভিযোগকারী মো. মোজাম্মেল হক উপজেলা প্রকৌশলীর কার্যালয়, এলজিইডি, সোনারগাঁও, নারায়ণগঞ্জের উপসহকারী প্রকৌশলী মো: এহেতেশামুল হকের বিরুদ্ধে ক্ষমতার অপব্যবহার পূর্বক অবৈধভাবে নিজেকে লাভবান করার মানসে তার কাছে ঘুষ দাবি করায় দুদকের কাছে লিখিত দরখাস্তের মাধ্যমে উক্ত ঘুষ দাবি ও গ্রহণের বিষয়ে আইনগত ব্যবস্থা গ্রহণের জন্য আবেদন জানান।\nআজকে দুদকের ঢাকা বিভাগীয় কার্যালয়ের পরিচালক নাসিম আনোয়ার ও ঢাকা-২ এর উপপরিচালক মোরশেদ আলমের তত্ত্বাবধানে গঠিত একটি টিম নারায়ণগঞ্জ জেলার সোনারগাঁয়ের এলজিইডির উপসহকারী প্রকৌশলী এহতেশামুল হককে ৫০ হাজার টাকা ঘুষসহ হাতেনাতে গ্রেফতার করা হয়।\nঅবৈধভাবে ঘুষ গ্রহণের অভিযোগে তার বিরুদ্ধে সোনারগাঁও থানায় মামলা করা হয়েছে। দুদকের ঢাকা কার্যালয়ের সহকারী পরিচালক ফজলুল বারী মামলা করেন।


২০২৬ সাল পর্যন্ত পিএসজিতে থাকবেন নেইমার! ২০২৬ সাল পর্যন্ত পিএসজিতে থাকবেন নেইমার! – The Invent\nবুধবার, ২৭ অক্টোবর ২০২১, ০২:১২ পূর্বাহ্ন\nনেইমারের সঙ্গে চুক্তি নবায়ন করতে যাচ্ছে প্যারিস সেন্ট জার্মেই (পিএসজি)। ২০২৬ পর্যন্ত পার্ক দে প্রিন্সেসে থাকার চুক্তিপত্রে স্বাক্ষর করবেন ব্রাজিলিয়ান ফরোয়ার্ড। এমনটাই জানিয়েছে স্প্যানিশ ক্রীড়া মাধ্যম মার্কা।\nবর্তমান চুক্তি অনুযায়ী, ২০২১/২২ মৌসুমের পর নেইমারের সঙ্গে চুক্তি শেষ হতো পিএসজির। একই চুক্তি রয়েছে কিলিয়ান এমবাপ্পের। গুঞ্জন শোনা যাচ্ছিল, পুরোনো ঠিকানা বার্সেলোনায় ফিরতে পারেন নেইমার। ২০১৭ সালে রেকর্ড ট্রান্সফার ফি’তে কাতালোনিয়া ছেড়ে প্যারিসে আসেন তিনি। এরপর বেশ কয়েকবার তার ফের ক্যাম্প ন্যুয়ে ফেরার গুঞ্জন শোনা গিয়েছিল।\nফরাসি গণমাধ্যম এল’ইকুইপ জানাচ্ছেন, এই বিতর্ক এখন শেষ। সতীর্থ কিলিয়ান এমবাপ্পে পিএসজিতে থাকুক বা অন্য কোথাও যাক, কিংবা সাবেক সতীর্থ লিওনেল মেসি পার্ক দে প্রিন্সেসে আসুক বা না আসুক, প্যারিসেই থাকছেন নেইমার।


ভারত কি ‘মানুষ’ বসবাসের অযোগ্য হয়ে উঠবে ? – Sylhet Report | সিলেট রিপোর্ট\nভারত কি ‘মানুষ’ বসবাসের অযোগ্য হয়ে উঠবে ?\nপ্রকাশিত: ২:১০ অপরাহ্ণ, জুন ৩০, ২০১৯\nমুহাম্মদ রুহুল আমীন নগরী ::\nভারত ক্রমেই অসভ্যতার দিকে ধাবমান হচ্ছে। তাদের থেকে মানবিক গুণাবলী হ্রাস পাচ্ছে। উগ্রহিন্দুদের হাতে একের পর এক ধর্মীয় বিদ্বেষের শিকার হচ্ছে সেখানকার সংখ্যালঘু মুসলমানরা। সম্প্রতি মুসলিম যুবক তিবরীজ আনসারী’র উপর র্নিমম নির্যাতনের চিত্রটি দেখেছে বিশ্ববাসী। আমাদের পার্শ্ববর্তী দেশ ভারত ধর্মনিরপেক্ষতার ধ্বজাধারী হয়েও সংখ্যালঘু মুসলমানদের উপর শুধুমাত্র ধর্মীয় বিদ্বেষের কারণে নির্যাতন চালিয়ে যাচ্ছে। বিনা দোষে নিরপরাধ মুসলমানদের নির্যাতনের মাধ্যমে ভারত তাদের হীনমন্যতার পরিচয় দিচ্ছে। এমনটি তারা সেখানে রায়টের পরিবেশ তৈরি করছে। তাদের এই জুলুম-নির্যাতন বন্ধ না হলে সামগ্রিকভাবে যদি উপমহাদেশের রাজনীতিতে কোন বৈরি পরিবেশের সৃষ্টি হয় সেজন্য ভারতকে এর দায়ভার গ্রহণ করতে হবে। ভারতে নির্যাতিত মুসলমানদের বোবা কান্না নতুন নয়। দুর্দশার শেষপ্রান্তে নিক্ষিপ্ত ভারতের মুসলিম সম্প্রদায় ভারতীয় সংবাদ মাধ্যমে অনুপস্থিত। তাদের বোবা কান্নার আওয়াজ মানবতাবাদীদের কর্ণকুহরে কখনো পৌঁছেনা।\nদেশটিতে ধর্মীয় সহিংসতা বলতে মূলত মুসলমানদের বিরুদ্ধে সহিংসতা বোঝানো হয়। ১৯৪৭ সালে ভারতের বিভাজনের সময়ে মুসলমানদের বিরুদ্ধে ধর্মীয় সহিংসতার বেশ কয়েকটি ঘটনা ঘটেছিল, প্রায়শই হিন্দু জনতা দ্বারা মুসলমানদের উপর সহিংস হামলার আকারে ছিল, যা সংখ্যাগুরু হিন্দু ও সংখ্যালঘু মুসলমান সম্প্রদায়ের মধ্যে সাম্প্রদায়িক সহিংসতার একটি নকশা গঠন করে। ১৯৫০ সালের পর থেকে ১৯৫৪ থেকে ১৯৮২ সালের মধ্যে সাম্প্রদায়িক সহিংসতার ৬৯৩৩ টি ঘটনায় হিন্দু-মুসলিম সাম্প্রদায়িক সহিংসতায় ১০,০০০ এরও বেশি মানুষ নিহত হয়েছে। (উইকি পিডিয়া)\nমে ২০০৮-এ ১৪ বছরের এক মুসলিম কিশোরকে তুলে নিয়ে যায় গুজরাট পুলিশ। বন্দুকের ডগায় গাড়িতে তুলে নিয়ে গিয়ে বন্দীশিবিরে তার ওপর নির্যাতন চালানো হয়। ছেলেটির মায়ের দরখাস্তে সাড়া দিয়ে কোর্ট তার মুক্তির আদেশ দেয় এবং দশদিন পর ওই কিশোর মুক্তি পায়। আদালতে মোকদ্দমা এগিয়ে নেয়ার চেষ্টা করলে ভয়াবহ পরিণতি ভুগতে হবে বলে ছেলেটির পরিবারকে পরে পুলিশ শাসিয়ে দেয়। ভারতীয় আইনজীবীরা মুসলিমদের পক্ষে মোকদ্দমা চালাতে প্রায়শই ইতস্ততঃ করেন। অবলম্বনহীন একটি জনসম্প্রদায়ে পরিণত হয়েছে ভারতের মুসলিম সম্প্রদায়।\nভারতের পুলিশ হচ্ছে মুসলিম বিদ্বেষী। মুসলমান হত্যায় তারা ওতপ্রোতভাবে জড়িত থাকে। ২০০২ সালের গুজরাটে দাঙ্গা হচ্ছে তার অব্যর্থ প্রমাণ। ১৯৯৬ সালে ৩১৩ জন মুসলমানকে সিমি সদস্য বলে আটক করা হয়। অথচ তখন সিমির সদস্য সংখ্যা ছিল ১৩২ জন। ভারতের সংবাদ মাধ্যম সংবাদ সংগ্রহ করে রাষ্ট্রীয় কর্তৃপক্ষের সূত্র থেকে। সন্ত্রাসবাদ সম্পর্কে বিশেষজ্ঞ বলা হয় সাংবাদিক প্রবীণ স্বামীকে। এদের প্রতিবেদনে প্রতিফলিত হয় হিন্দু জাতীয়তাবাদীদের দৃষ্টিভঙ্গি এবং স্বভাবত তা হয়ে ওঠে ইসলাম ও মুসলিম বিদ্বেষী।\nকর্ণাটক রাজ্যের সালেগাঁওয়ে একটি মুসলিম কবরস্থানে ২০০৬ সেপ্টেম্বরে বিস্ফোরণে নিহত হয় ৩৫ ব্যক্তি। হত্যাকান্ডের দোষ সংবাদ মাধ্যম মুসলমানদের ঘাড়ে চাপায়। হায়দরাবাদের মক্কা মসজিদে বোমা বিস্ফোরণে মারা যান ১০ জন মুসলমান। প্রবীণ স্বামী নির্বিচারে দোষ চাপিয়ে দেয় মুসলিম সন্ত্রাসীদের ওপর। ভারতীয় শহরগুলো ইসলামপন্থী সন্ত্রাসীদের খপ্পরে চলে গেছে- এমন মন্তব্যও ছড়িয়ে দেন প্রবীণ স্বামী। কিন্তু পরবর্তীতে তদন্তে প্রকাশ পায় সালেগাঁওয়ে ও মক্কা মসজিদে হামলা চালিয়েছিল হিন্দু জঙ্গী জাতীয়তাবাদীরা। ২০০৬ সালে সাচার কমিটির রিপোর্টে বলা হয়, পর্যাপ্ত সংখ্যক যোগ্য আইনজীবীর অভাবে ভুগছেন মুসলিম জনগণ। সন্দেহভাজন সন্ত্রাসীদের ওপর অবৈধ পন্থায় বর্বর নির্যাতনের সংবাদ মাধ্যমে কোনোকালে ফুটে ওঠে না। সন্দেহভাজনদের জন্য টর্চার সেল কায়েম করা হয়। আইনবহির্ভূত কয়েদখানা তৈরি হয় তাদের জন্য। পুলিশ এনকাউন্টারের নামে তাদের হত্যা করা হয়। বেআইনী পুলিশ বর্বরতায় সাক্ষ্য-প্রমাণ লোপাট করে দেয়া হয়। এভাবেই বেপরোয়া হত্যা-নির্যাতনের শিকার হচ্ছেন ভারত জুড়ে নির্দোষ মুসলিম জনগণ শুধুমাত্র সন্দেহের ভিত্তিতে। কথিত মুসলিম সন্ত্রাসীদের নিয়ে ভারতীয় ও পাশ্চাত্য সংবাদ মাধ্যমে গল্প রচনার জোয়ার দেখা দিয়েছে।\nবিপন্নদের পাশে দাঁড়ান:\nপবিত্র কুরআনে আল্লাহ রাব্বুল আলামীন বলেন, ‘ইন্নামাল মুমিণূনা ইখ্ওয়াহ-ফআস্লিহু বাইনা আখ্ওয়াই কুম’ মুসলমানরা পরস্পরে ভাই ভাই। তোমরা তোমাদের ভাইদের পরস্পরের মধ্যে সৌহার্দ্য স্থাপন করে দাও’। বিশ্বনবী (সা.) বলেন, মুসলমানরা পরস্পরে ভাই। সে তার প্রতি জুলুম করবে না এবং তাকে শত্রুর নিকট সমর্পণ করবে না। যে মুসলিম অপর মুসলিম ভাইয়ের বিপদ-দূর করার চেষ্টা করে আল্লাহতায়ালা তার বিপদ দূর করে দেন। যে মুসলিম অপর কোন মুসলিম ভাইয়ের একটি কষ্ট দূর করে দেন আল্লাহপাক কিয়ামতের কষ্টসমূহের তার একটি কষ্ট দূর করে দেবেন। (বুখারী ও মুসলিম প্রিয় নবী (সা.) আরো বলেন, দুনিয়ার মুসলমান মিলে একজন মানুষের মত। যদি তার চক্ষু যন্ত্রণা প্রাপ্ত হয় তবে তার সর্বশরীর যন্ত্রণা প্রাপ্ত হয়। এরূপ যদি তার মাথা আক্রান্ত হয় তবে তার সর্বশরীর যন্ত্রণায় অধীর হয়। অর্থাৎ দুনিয়ার প্রায় দুই শত কোটি মুসলমান কেবলমাত্র একটি জাতি, মিল্লাত বা উম্মাহ নয়। সবমিলে একটি দেহ। এই দেহের কোন একটি অঙ্গ যদি আঘাত প্রাপ্ত হয়। অর্থাৎ দুনিয়ার কোথাও একটি মুসলমানও যদি আক্রান্ত হয়, আঘাত প্রাপ্ত হয় তবে দুনিয়ার প্রতিটি মুসলমানেই সে যন্ত্রণা অনুভব করবে এবং সেই যন্ত্রণা, সেই কষ্ট দূর করার জন্য যথাসাধ্য চেষ্টা করবে। যতক্ষণে না সেই যন্ত্রণা দুরীভূত হয় সে চেষ্টা চালিয়ে যাবে। অব্যাহত রাখবে। এই হলো মুসলমানের সংজ্ঞা বা পরিচয় প্রশ্ন হল সেই পরিচয় আমরা কি দিতে পারছি।’ যেখানে আমাদের ভাইয়েরা লাঞ্ছিত হচ্ছে, অপমানিত হচ্ছে, মার খাচ্ছে, খুন হচ্ছে, প্রাণ হারাচ্ছে, আমাদের মা বোনরা নরপিচাশদের হাতে নিগৃত হচ্ছে, আব্রু ইজ্জত হারাছে, ধর্ষণ, গণধরনের শিকার হচ্ছে। তা প্রতিহত করার জন্য উম্মাহ হিসাবে আমরা কি সাধ্যানুযায়ী চেষ্টা করছি? এ সমস্যা ও প্রশ্ন দীর্ঘদিনের হলেও সাম্প্রতিক সময়ে আমাদের প্রতিবেশী রাষ্ট্র ভারতে যা ঘটছে তাতে আবার নতুন করে এ জিজ্ঞাসা তীব্র আকারে সম্মুখে এসেছে।\nতাবরেজ আনসারী নামের ২৪ বছরের এক মুসলিম যুবক, ভারতের বনাখন্ডের জামশেদপুরের খার সাওয়ান্দ সারাই বেলাতে তার নিবাস। ‘স্থানীয়রা রোববার চোর সাব্যস্ত করে ওই যুবককে। তাকে বেদম মারপিট করা হয়। এরপর তাকে রোববার সকালে ভর্তি করা হয় সদর হাসপাতালে। সেখান থেকে তাকে স্থানান্তর করা হয় জামসেদপুরের টাটা মেইন হাসপাতালে। তার পরিবারের দাবি, তার ওপর যে হামলা হয়েছে তা সাম্প্রদায়িক। তাকে জয় শ্রী রাম এবং ‘জয় হনুমান’ স্লোগান দিতে বাধ্য করা হয়েছে। পরিবার আরো বলেছে, কিছু মানুষ তাবরেজকে প্রচন্ড মারপিট করে। পরে তাকে তুলে দেয় পুলিশে। চুরির সন্দেহে তার সঙ্গে এমন আচরণ করা হলেও সে সাম্প্রদায়িক হামলার শিকার। তাকে মরপিট করা হয়েছে সে একজন মুসলিম বলে।“বারবার তাবরেজকে ‘জয় শ্রীরাম’ ও ‘জয় হনুমান’ স্লোগান দিতে বাধ্য করা হয়েছে। তাকে হাসপাতালে দেখতে যেতে চাইলেও আমাদের (আত্মীয়দের) অনুমতি দেয়া হয়নি।\n“ভিডিওতে দেখা গেছে, তিনি কাতর কণ্ঠে বলতে থাকেন, আমার মা মারা গেছেন। তার নামে শপথ করে বলছি, আমি এমন কাজ করিনি।” দ্য টাইমস অব ইন্ডিয়ার বরাতে লেখা হয়েছে- “ভারতের গত নির্বাচনের বহু আগ থেকে যে সাম্প্রদায়িক উন্মাদনা কিছু নেতা সৃষ্টি করেছিলেন নির্বাচনের পরেও তা যথারীতি চলছে।….এসব নেতার ইঙ্গিত আছে বলেই পরিস্থিতি নির্বাচন চলে যাওয়ার এত পরেও শান্ত না হয়ে দিন দিন বরং আরও উত্তপ্ত হচ্ছে।’ স্যোশাল মিডিয়ায় দেখবেন, কোনো মুসলিম বাড়িতে বজরং দল কিংবা আর এস এস নামধারী যুবকরা প্রবেশ করে বাড়ির নারী-পুরুষ-শিশুকে নির্মমভাবে পেটাচ্ছে। ঘরের দরজা এঁটে দিনে-দুপুরে শ্লীলতাহানি করছে। ঠিক গুজরাতের নৃশংসতার মতো, সেখানে হাজার হাজার মুসলমানকে হত্যা করা হয়েছিল। মুসলিম এমপিকে তাঁর বাসায় গণপিটুনিতে হত্যা করা হয়েছিল। সাম্প্রদায়িক গুন্ডারা প্রকাশ্যে রাজপথে মুসলিম নারীদের ধর্ষণ করে। নিজেদের লোক দিয়েই ভিডিও ধারণ করেছিল। আজকের প্রধানমন্ত্রী মোদি তখন গুজরাতের দায়িত্বে ছিলেন। যে পুলিশ কর্মকর্তা গুজরাতের ঘটনার জন্য দায়ীদের চিহিৃত করে রিপোর্ট দিয়েছিলেন তিনি এখন যাবজ্জীবন সাজাপ্রাপ্ত আসামি।”\n“একটি মাইক্রোবাস থামিয়ে নিরীহ একজন দাড়ি-টুপিওয়ালা লোককে সাম্প্রদায়িক যুবকরা চর-থাপ্পর মারছে। বলছে, বল, জয় শ্রীরাম। লোকটি প্রাণের ভয়ে ভয়ে ‘শ্রী রাম’ বললেও কিল, চড় ও গালি থামছে না। অপর এক ভিডিও ভাইরাল হয়েছে, যেখানে সত্তর বছরের এক বৃদ্ধকে এমনভাবে সাম্প্রদায়িক যুবকরা মারধোর করছে যেমনটি মানুষ সন্ত্রাসী চোরকেও করে না। একপর্যায়ে রক্তাক্ত ও আহত এ বৃদ্ধকে শূকরের মাংস খেতে বাধ্য করা হয়।’ “ত্রিপুরায় সবচেয়ে ধনী মুসলমানের বাড়িটিকে শত শত সাম্প্রদায়িক লোক লুটপাট করে ধ্বংসস্তূপে পরিণত করেছে। প্রতিদিন বহু বাড়িঘর ও দোকান হয় জ্বালিয়ে দেয় হচ্ছে, নয়তো ভেঙে তছনছ করে দেয়া হচ্ছে। দু’তিনজন শ্রমিক শ্রেণীর লোককে বিজেপির কর্মী, আরএসএস এবং বজরাঙ্গী ইত্যাদি নামধারী কিছু যুবক আচ্ছারকম জুতাপেটা, কিলঘুষি, লাথি এমন কি লাঠিপেটা করছে। তাদের অপরাধ- এসব হতদরিদ্র ভুখা নাঙ্গা শ্রমিকরা নাকি গরুর গোশত খেয়েছে।’ (ইনকিলাব)\n‘আমরা ভারতের বন্ধু রাষ্ট্র’। আমাদের কথা ভারতের বিরুদ্ধে নয়, ভারতের মুসলমানদের ওপর নির্যাতন-নিপীড়ন তাদের ধর্মীয় অধিকার মানবাধিকার দলন, হরণের বিরুদ্ধে।\nসম্প্রতি ভারত সফরে এসে দেশটিতে সংখ্যালুদের উপর নির্যাতন ও সহিংসতা নিয়ে উদ্বেগ প্রকাশ করলেন মার্কিন পররাষ্ট্র সচিব মাইক পম্পেও। তিনি বলেন, ধর্মীয় স্বাধীনতার সঙ্গে আপস করা মানে বিশ্বকে খারাপ পরিস্থিতির দিকে ঠেলে দেয়া। ভারতের মাটিতে দাঁড়িয়ে দেয়া পম্পেওর এই বক্তব্য বিশেষ তাৎপর্যপূর্ণ বলে মনে করেন বিশ্লেষকরা। কারণ গত সপ্তাহে মার্কিন স্টেট ডিপার্টমেন্টের বার্ষিক আন্তর্জাতিক ধর্মীয় স্বাধীনতা শীর্ষক রিপোর্টে বলা হয়, ভারতে বিশেষত মুসলমানরা চরমপন্থী হিন্দু গোষ্ঠীর দ্বারা নির্যাতনের শিকার হচ্ছে। গরুর মাংস খাওয়া ও রাখা নিয়েও হিংসার বলি হতে হচ্ছে তাদের। এই পরিস্থিতিতে ভারতের অন্যতম বন্ধু যুক্তরাষ্ট্রের পররাষ্ট্র সচিবের এই বার্তা হালকা করে নেয়ার কোন সুযোগ নেই। যদিও, রিপোর্ট প্রকাশের পরই ভারত সরকারের পক্ষ থেকে তীব্র প্রতিবাদ জানানো হয়েছিল।\nআর এবার পম্পেও খোদ ভারতে এসে ধর্মীয় স্বাধীনতার পক্ষে কথা বলে বুঝিয়ে দিলেন, ভারত ও প্রধানমন্ত্রী নরেন্দ্র মোদির সঙ্গে বন্ধুত্বপূর্ণ সম্পর্ক থাকলেও ধর্মীয় সহিংসতার বিষয়ে তারা কঠোর অবস্থানেই থাকবেন। পম্পেওর এর এই বক্তব্যকে আমরা সাধূবাদ জানাই। তার কথায়, ‘বিশ্বের ৪টি বহুল প্রচলিত ধর্মের জন্মভূমি ভারত। আসুন সবাই মিলে ধর্মীয় স্বাধীনতার পক্ষে একজোট হই। সবাই মিলে ধর্মীয় স্বাধীনতার জন্য উঠে দাঁড়াই। না হলে এ বিশ্ব সুন্দর থাকবে না।’\nপ্রতিবেশি এই রাষ্ট্রটির জন্য আরেকটি ভয়ানক তথ্য হলো নারীর জন্য সবচেয়ে বিপজ্জনক স্থান। ভারত যে ক্রমেই মানুষ বসবাসের অযোগ্য হয়ে উঠেছে ,এর প্রমাণ হলো ’’নারীর জন্য সবচেয়ে বিপজ্জনক ভারত’’ সংবাদটি। নারীর জন্য বিপজ্জনক দেশের তালিকায় সবার উপরে রয়েছে দেশটি। সম্প্রতি নারীর জন্য বিপজ্জনক ১০টি দেশের তালিকা প্রকাশ করেছে লন্ডনভিত্তিক চ্যারিটি প্রতিষ্ঠান থমসন রয়টর্স ফাউন্ডেশন। ছয়টি মানদণ্ড নির্ধারণ করে জাতিসংঘের ১৯৩ দেশে এই জরিপ চালনো হয়। এশিয়ার ছয়টি, আফ্রিকার তিনটি এবং উত্তর আমেরিকার একটি দেশের নাম তালিকায় আসে। জরিপে এ বছরের ২৬ মার্চ থেকে ৪ মে পর্যন্ত পৃথিবীজুড়ে নারীদের পরিস্থিতি নিয়ে কাজ করা মোট ৫৪৮ জন বিশেষজ্ঞের সাক্ষাৎকার নেওয়া হয়। অনলাইনে, ফোনে এবং সরাসরি কথা বলে তথ্য সংগ্রহ করা হয়।\nজরিপে মানদণ্ডগুলো ছিল— স্বাস্থ্যসেবা; অর্থনৈতিক অবস্থান বা সম্পদের পরিমাণ; সংস্কৃতি ও ঐতিহ্যবাহী কাজে অংশগ্রহণ; যৌন সহিংসতা ও যৌন নির্যাতন; সহিংসতা (যৌন নির্যাতন ছাড়া) ও মানবপাচার। বিশেষজ্ঞদের মতামত বিশ্লেষণ করে দেখা যায়, নারীদের জন্য সবচেয়ে বিপদজনক দেশ ভারত। এখানে নারীদের ওপর সবচেয়ে বেশি যৌন নির্যাতন হয়। ক্রীতদাস হিসেবে নারীর ব্যবহারও এখানে বেশি। অন্যদিকে যুক্তরাষ্ট্র নারীর জন্য সবচেয়ে বড় হুমকি যৌন সহিংসতা।\n২০১২ সালের নির্ভয়া কাণ্ডের কথাই মনে করিয়ে দেয় নারীর জন্য কতটা বিপদজনক এই দেশটি। ২৩ বছরের তরুণীকে রাতে বাসে একা পেয়ে চালক এবং অন্যান্য যাত্রীরা ধর্ষণের পর হত্যা করে। নারীর প্রতি অপরাধের মাত্রা বেড়েই চলেছে দেশটিতে। সরকারি হিসাব অনুয়ায়ী, ২০০৭ থেকে ২০১৬ পর্যন্ত নারীর সঙ্গে হওয়া অপরাধের মাত্রা আগের বছরগুলোর তুলনায় শতকরা ৮৩ ভাগেরও বেশি বেড়েছে। যার অর্থ দাঁড়ায়, এই বছরগুলোতে ভারতে প্রতি ১৫ মিনিটে একজন নারী ধর্ষণের শিকার হয়েছেন। ভারতে নারীর বিরুদ্ধে সহিংসতার বিপক্ষে সচেতনতা বাড়লেও খুব একটা লাভ হয়নি। বিশেষজ্ঞরা বলছেন, এর কারণ হলো প্রাচীনকাল থেকে চলে আসা বদ্ধমূল নানা প্রথার চর্চা। এসবের মধ্যে রয়েছে কন্যা শিশুহত্যা, গৌরি দান, যৌনদাসত্ব, পারিবারিক ক্রীতদাসত্ব বা অধীনতা, মানবপাচার এবং সাম্প্রদায়িক হত্যা।\nলেখক : মুহাম্মদ রুহুল আমীন নগরী,সদস্য সচিব-জালালাবাদ লেখক ফোরাম। ০১৭১৬৪৬৮৮০০।\nএই সংবাদটি 415 বার পঠিত হয়েছে


সর্বগ্রাসী দাবানল কেন নিয়ন্ত্রণ করা যায় না?\nআগুনের আবিষ্কার ও ব্যবহার গোটা মানবসভ্যতার ইতিহাসকেই প্রভাবিত করেছে। আগুনকে প্রাচীনকাল থেকেই ক্ষমতা ও পরিবর্তনের প্রতীক হিসেবে দেখা হতো। আর এটি কোনো ভুল নয়। আগুনের নিয়ন্ত্রিত ব্যবহারের মাধ্যমে অনেক কিছু করা যায়। কিন্তু এই আগুন নিয়ন্ত্রণের বাইরে চলে গেলে তার ক্ষমতার আসল রূপটি দেখা যায়। সেটি পরিণত হয় এক ভয়াবহ দানবে।\nসম্প্রতি আমাদের দেশে কিছু ভয়াবহ অগ্নিকাণ্ডের ঘটনা ঘটে গেছে। যেকোনো অগ্নিকাণ্ডেই কিছু ক্ষয়ক্ষতি হলেও যথোপযুক্ত প্রস্তুতি ও তাৎক্ষণিক ব্যবস্থা গ্রহণ করে একে নিয়ন্ত্রণে আনা এবং ক্ষয়ক্ষতির পরিমাণ কমানো সম্ভব। কিন্তু দাবানল এমন এক ঘটনা, যেটি একবার ছড়িয়ে পড়লে একে নিয়ন্ত্রণ করা প্রায় অসম্ভব ব্যাপার, এবং এর ব্যপ্তি ও স্থায়িত্বকাল অনেক বেশি। ফলে ক্ষয়ক্ষতির মাত্রাও হয় অনেক বেশি।\nদাবানলের আগুন শতশত মাইল জুড়ে ছড়িয়ে পড়তে পারে; Image courtesy: Wildfire Service Photo\nদাবানলের শুরুটা সাধারণত শুষ্ক বনভূমি বা ঝোপঝাড়ে পরিপূর্ণ এলাকা থেকেই হয়। কোনোভাবে এরকম একটি জায়গায় আগুন লাগলে আর কিছু বিষয় মিলে গেলে তা চারদিকে ছড়িয়ে পড়া শুধুমাত্র সময়ের ব্যাপার।\nপ্রাকৃতিকভাবে সাধারণত দুটি উপায়ে দাবানল শুরু হতে পারে; (১) যদি কোনো শুষ্ক বনভূমির উপর বজ্রপাত হয়, (২) কোনো আগ্নেয়গিরি থেকে নির্গত লাভা অথবা বিভিন্ন পদার্থের জ্বলন্ত টুকরা থেকে। এরপর সেটি পরিবেশ ও পরিস্থিতি অনুসারে ছড়িয়ে পড়তে পারে।\nতবে সাম্প্রতিককালে মানবসৃষ্ট কারণেই দাবানল বেশি ঘটে থাকে। ধারণা করা হয়, বর্তমানে ৮৪% ক্ষেত্রেই বিভিন্ন মানবসৃষ্ট কারণে দাবানল সংঘটিত হয়ে থাকে। মানবসৃষ্ট কতশত কারণ যে আছে, তার ইয়ত্তা নেই। তবে কিছু কিছু কারণ চিহ্নিত করা যায়। যেমন:\n(১) আতশ-বাজি ফাটানোর সময় যদি এর জ্বলন্ত অংশ কোনো শুকনো ঘাস-পাতা কিংবা গাছের উপর পড়ে, সেটি থেকে শুরু হতে পারে দাবানল।\n(২) লাইটার বা দিয়াশলাই এর অসতর্ক ব্যবহার। অনেকসময় বাচ্চারা হাতে লাইটার বা দিয়াশলাই পেলে সেটি নিয়ে খেলা করতে গিয়ে দাবানলের সূচনা করতে পারে। আবার বড়দের দ্বারাও অসতর্কতার কারণে ঘটতে পারে এমন দুর্ঘটনা।\nজলন্ত সিগারেট বহু দুর্ঘটনার কারণ © Myriam Zilles / Pixabay\n(৩) সিগারেটের জ্বলন্ত বাট। ধূমপান করে সিগারেটের অবশিষ্ট অংশটুকু ভালো করে না নিভিয়েই অনেকে সেটি ছুঁড়ে ফেলে দেন। এর কারণে ইতিহাসে অনেক বড় বড় অগ্নিকাণ্ডের ঘটনা ঘটেছে। এটি দাবানলেরও কারণ হতে পারে।\n(৪) ক্যাম্পফায়ার। অনেকেই বনে-বাঁদাড়ে অ্যাডভেঞ্চার করতে গিয়ে তাবুতে থাকেন এবং তাবুর সামনে শুকনো কাঠ বা লাকড়ি ব্যবহার করে আগুন জ্বালান (ক্যাম্পফায়ার)। এসব আগুন ঠিকমতো নেভানো না হলে তা থেকেই দাবানল শুরু হতে পারে।\n(৫) রেললাইন এর আশেপাশে বা লাইন ঘেঁষেই থাকতে পারে ঘাসজাতীয় কিছু উদ্ভিদ। প্রচণ্ড গরমে সেগুলো শুকিয়ে গেলে সহজেই সেগুলোতে আগুন লেগে যেতে পারে। এক্ষেত্রে আগুনের সূচনা হতে পারে ট্রেন চলার সময় চাকার সাথে লাইনের ঘর্ষণের ফলে সৃষ্ট স্ফূলিঙ্গ থেকে।\n(৬) কেউ যদি রাস্তার পাশে শুষ্ক ঘাসে পরিপূর্ণ এলাকায় একটি কাঁচের গ্লাস, বোতল বা এধরনের কোনোকিছু ছুঁড়ে ফেলে, তাহলে সেটিও হতে পারে ভয়াবহ বিপর্যয়ের কারণ। কাঁচের মধ্য দিয়ে সূর্যালোক বিশেষভাবে প্রতিসরিত হয়ে আগুন লেগে যেতে পারে এবং আপাতদৃষ্টিতে অতি ক্ষুদ্র এ ঘটনা ডেকে আনতে পারে মহাবিপদ।\nশৈশবে অনেকেই ম্যাগনিফাইং গ্লাস দিয়ে সূর্যালোককে অভিসারী বা একত্রিত করে শুকনো, ঘাস, কাগজ বা দিয়াশলাইয়ের বারুদে আগুন লাগানোর খেলাটি খেলতেন। ফেলে রাখা কাঁচের মধ্য দিয়েও অনাকাঙ্ক্ষিতভাবেই ঘটে যেতে পারে এ ধরনের ঘটনা; Image source: storiesofourboys.com\n(৭) জনসংখ্যা বৃদ্ধির সাথে তাল মিলিয়ে কৃষিজমির পরিমাণ বাড়ছে না। তাই কৃষিজমি বাড়ানোর উপায় হলো বন-ভূমি নিধন করা। পৃথিবীর বহু অঞ্চলেই এ কাজটি সহজে করার জন্য একটি নির্দিষ্ট অঞ্চলের বনভূমিকে আগুন দিয়ে পুড়িয়ে ফেলা হয়। সে আগুন নিয়ন্ত্রণের বাইরে চলে গিয়ে দাবানল শুরু হওয়াটা অস্বাভাবিক নয়।\n(৮) ইচ্ছাকৃত অগ্নিসংযোগ। শুনতে অস্বাভাবিক লাগলেও এটিকে দাবানলের অন্যতম কারণ হিসেবে বিবেচনা করা হয়। মাঝেমধ্যে কিছু মানুষ উদ্দেশ্যমূলকভাবেই দাবানলের সূচনা করেন বলে ধারণা করা হয়। এর অনেকগুলো কারণের মাঝে একটি হতে পারে, ইচ্ছাকৃতভাবে নিজের সম্পদ নষ্ট করে বীমা কোম্পানির কাছ থেকে অর্থ আদায় করা।\nএগুলো ছাড়াও আরো অসংখ্য মানবসৃষ্ট কারণ থাকতে পারে, যেগুলোর কথা হয়তো আমরা স্বাভাবিকভাবে ভাবতেও পারি না।\nদাবানলকে বন্যা বা ঘুরনিঝড়ের চেয়েও ভয়াবহ দুর্যোগ হিসেবে বিবেচনা করা যায়। কেননা এগুলোর পূর্বাভাস দেওয়া যায়, এবং সচেতন থাকলে এসব দুর্যোগের ক্ষয়ক্ষতি কমিয়ে আনা যায়। কিন্তু এগুলো দাবানলের ক্ষেত্রে খাটে না। দাবানলকে অল্পকথায় ‘অপ্রতিরোধ্য’ ও ‘সর্বগ্রাসী’ শব্দ দিয়ে বর্ণনা করার চেষ্টা করা যেতে পারে। একে থামানোর কোনো উপায় নেই এবং এটি যে অঞ্চলকে অতিক্রম করে যায়, আক্ষরিক অর্থেই সেখানে কোনোকিছু অবশিষ্ট থাকে না।\nদাবানল যে অঞ্চল দিয়ে যায়, সেখানে প্রায় কিছুই অবশিষ্ট থাকে না © Jeff Chiu/AP via Yahoo!News\nদাবানলের প্রভাব কমানোর জন্য কিছু প্রচেষ্টা চালানো হয়। যেমন- আগুন যেদিকে অগ্রসর হচ্ছে, সে অঞ্চলের কিছু গাছপালা ও ঝোপঝাড় ইচ্ছাকৃত ও নিয়ন্ত্রিতভাবে পুড়িয়ে ফেলা হয় যেন দাবানল ততটুকু পর্যন্ত গিয়ে আর এগোতে না পারে। আবার, দাবানল শহরাঞ্চলে ছড়িয়ে পড়ার আশংকা থাকলে তার গতিপথে অগ্নিনির্বাপক বা অগ্নিপ্রতিরোধক রাসায়নিক পদার্থ নিক্ষেপ করে আগুনের তীব্রতা কমিয়ে আনার চেষ্টা করা হয়। এ রাসায়নিক পদার্থগুলো গাছপালা বা অন্যান্য জ্বালানীর সাথে মিশে বিক্রিয়া করে সেগুলোর দাহ্যতা কমিয়ে দেয়।\nবিমান থেকে অগ্নিপ্রতিরোধক রাসায়নিক ফেলা হচ্ছে © Associated Press via HuffPost\nতবে দাবানলের বিশাল আকৃতি ও শক্তির কাছে এ প্রচেষ্টাগুলো বড়ই ক্ষীণ ও অক্ষম। এ প্রচেষ্টা বড়োজোর দাবানল ছড়িয়ে পড়ার গতিকে কমিয়ে দিতে পারে, থামাতে পারে না। মানুষকে অসহায়ের মতো অপেক্ষা করতে হয় কখন প্রাকৃতিকভাবেই এ দুর্যোগটি থেমে যাবে। অনেকেই ভাবতে পারেন, দাবানল হয়তোবা কোনো নদী বা জলাশয়ের পাড়ে এসে থেমে যেতে পারে। এ ধারণা পুরোপুরি সঠিক নয়, আগুনের এক অদ্ভূত ক্ষমতা আছে নদীর মতো বিশাল বাধা পাড়ি দেওয়ার!\nযখন নদীর একপাশে তীব্রভাবে আগুন জ্বলতে থাকে, তখন সেখানকার বাতাস হালকা হয়ে তীব্রবেগে উপরের দিকে উঠে যায়। উঠে যাওয়ার সময় ছাইসহ সেখানকার বিভিন্ন দাহ্য পদার্থ, যেমন- পাতা, ডালের টুকরা, কাগজ বা অন্য কোনোকিছুর অসংখ্য জ্বলন্ত টুকরা সাথে নিয়ে যায়। সেগুলো যখন নদীর অপর পাড়ে গিয়ে পড়ে, তখন সেখানে শুরু হতে পারে নতুন দাবানল।\nআগুনের লেলিহান শিখা অনেক জ্বলন্ত টুকরাকে আকাশে ছুঁড়ে দেয়, সেগুলো কোথাও পতিত হয়ে অগ্নিকান্ড বা দাবানলের সূচনা করতে পারে; © Ionas Nicolae / Pixabay\nদাবানলকে আমরা কতটা বুঝি\nযেকোনো দুর্যোগে ক্ষয়ক্ষতির পরিমাণ কমানোর জন্য সেটির প্রকৃতি ভালোমতো বোঝা প্রয়োজন। বিগত এক দশকে পৃথিবীর বিভিন্ন দেশে বড় পরিসরে অনেকগুলো দাবানলের ঘটনা ঘটে গেছে। এর মধ্যে ২০১৮ সালের মধ্যভাগ থেকে শুরু হয়ে শেষভাগ পর্যন্ত চলা ক্যালিফোর্নিয়ার দাবানলের ঘটনাটি স্মরণকালের অন্যতম ভয়াবহ দুর্যোগ এবং ক্যালিফোর্নিয়ার ইতিহাসে সবচেয়ে বড় দাবানল। সে বছর ক্যালিফোর্নিয়ায় বিছিন্নভাবে প্রায় সাড়ে আট হাজারটিরও বেশি দাবানলের ঘটনা ঘটেছে এবং শেষপর্যন্ত সেগুলো বিভিন্ন স্থানে মিলিত হয়ে বড় আকার ধারণ করেছ। ফলে প্রায় পুরো বছরই মার্কিন সরকারকে এই দুর্যোগের বিরুদ্ধে লড়াই করতে হয়েছে।\nএ দাবানলগুলো প্রায় ৮০০০ বর্গকিলোমিটার এলাকা জুড়ে ছড়িয়ে পড়েছিল। প্রায় ৮৫ জন মানুষ নিহত হয়েছিলেন এবং ক্ষয়ক্ষতির হিসাবটা প্রাথমিকভাবেই ৩.৫ বিলিয়ন ডলার ছাড়িয়ে গিয়েছিল। এই অত্যাধুনিক প্রযুক্তির যুগেও মানুষ দুর্যোগের কাছে কতটা অসহায়; বিশেষ করে দুর্যোগটা যখন দাবানল।\nস্যাটেলাইট থেকে দেখা ক্যালিফোর্নিয়ার সেই ভয়াবহ দাবানল © Joshua Stevens/NASA Earth Observatory\nএ ধরনের ঘটনাগুলোর কারণে বিভিন্ন দেশের সরকার ও গবেষণা সংস্থার টনক নড়েছে। বিগত এক দশকে দাবানল নিয়ে গবেষণার পরিমাণ ও বিনিয়োগ বেড়েছে। বর্তমানে বিভিন্ন সরকারি-বেসরকারি প্রতিষ্ঠান দাবানলের বৈজ্ঞানিক মডেল বা সফটওয়্যার তৈরি করার চেষ্টা করছে। সেইসাথে প্রচেষ্টা চলছে এসব মডেলের সাথে স্যাটেলাইট প্রযুক্তি ও কৃত্রিম বুদ্ধিমত্তার সমন্বয় ঘটানোর। এই মডেলগুলোর উল্লেখযোগ্য দিক হলো এগুলোর সাহায্যে দাবানল সম্পর্কে পূর্বাভাস দেওয়া সম্ভব হবে, দাবানল শুরু হলে সেটির ছড়িয়ে পড়ার হার ও দিক অনুমান করা যাবে এবং এর স্থায়িত্ব ও সম্ভাব্য ক্ষয়ক্ষতি সম্পর্কে পূর্বেই আভাস পাওয়া যাবে। তবে এ রকম একটি মডেল পুরোপুরি কার্যকর হবে না। কেননা, এই মডেলটিতে ইনপুট হিসেবে যেসব তথ্য জোগান দিতে হবে, সেগুলো খুবই পরিবর্তনশীল এবং যেকোনো একটি ছোটখাট ব্যাপারের পরিবর্তন পুরো ঘটনাকেই ভিন্ন খাতে প্রবাহিত করতে পারে।\nগবেষকরা দাবানল সৃষ্টি হওয়ার পরিবেশ নিয়ে গবেষণা করতে গিয়ে কয়েকটি প্রভাবকের কথা জানতে পেরেছেন। যেমন, দীর্ঘদিন যাবত অধিক তাপমাত্রা, তুলনামূলক কম আর্দ্রতা, বজ্রপাতের আধিক্য, খরা এবং অধিক পরিমাণ পুরোনো ও শুষ্ক বনভূমির উপস্থিতি একটি অঞ্চলে দাবানলের ঝুঁকিকে বাড়িয়ে তোলে।\nখরার সময়ে শুষ্ক বনাঞ্চল দাবানলের ঝুঁকিতে থাকে; Image source: yapdryforests.weebly.com\nআবার, দাবানল একবার তৈরি হয়ে গেলে সেটি কোনদিকে বিস্তৃত হবে, তা অনুমান করা খুবই কঠিন। সবসময় বাতাসের দিকেই যে তার বিস্তার ঘটবে, তার কোনো নিশ্চয়তা নেই, বিপরীতটাও ঘটতে দেখা যায়। আবার একদমই ঝড়ো বাতাসের উপস্থিতি ছাড়াই দ্রুত দাবানল ছড়িয়ে পড়ার মতো নজিরও আছে।\nআগুনের প্রাকৃতিক বৈশিষ্ট্য হচ্ছে, এটি যখন বৃহৎ আকার ধারণ করে, তখন সে তার আশেপাশে এমন পরিবেশ তৈরি করে নেয়, যেন আগুন সহজেই চারিদিকে ছড়িয়ে পড়তে পারে। যেমন- দাবানলের ফলে যে তাপের সৃষ্টি হয়, তা আশেপাশের পরিবেশে থাকা পদার্থসমূহের দাহ্যতা বাড়িয়ে তুলতে পারে, ফলে সহজেই সেগুলোতে আগুন ধরে যায়।\nআবার, আগুন যেখানে জ্বলছে, সেখানকার বাতাসকে হালকা করে তুলছে, অর্থাৎ ঘনত্ব কমিয়ে দিয়ে উপরের দিকে পাঠিয়ে দিচ্ছে। তাই আশেপাশের অঞ্চল থেকে সেদিকে বাতাস ছুটে গিয়ে সেই শূন্যতা পূরণ করছে এবং একইসাথে বহন করে নিয়ে যাচ্ছে অক্সিজেন, যা আগুনকে আরো জ্বলতে সাহায্য করছে।। আবার এই বাতাসের প্রবাহ আগুনকে ছড়িয়ে পড়তেও সহায়তা করছে। এভাবে প্রক্রিয়াটি চক্রাকারে চলতেই থাকে আর আগুন বাড়তে থাকে।\nবৃহৎ পরিসরে দাবানল কীভাবে ছড়িয়ে পড়ে, সেটা নিয়ে যেমন গবেষণা হচ্ছে, তেমনি ক্ষুদ্র পরিসরে দাবানলের আগুন কীভাবে একটি গাছ থেকে আরেকটি গাছে ছড়িয়ে পড়ে এবং সেটি কীভাবে রোধ করা যায়, তা নিয়েও করা হচ্ছে অনেক পরীক্ষা-নিরীক্ষা। স্বাভাবিকভাবে মনে হতে পারে, বয়স্ক ও শুষ্ক উদ্ভিদের তুলনায় সবুজ ও কঁচি ডালপালাযুক্ত উদ্ভিদ কম দাহ্য। কিন্তু বাস্তবে দেখা গেছে, পাইন জাতীয় ও চিরহরিৎ জাতের কিছু উদ্ভিদ শুষ্ক না হলেও ভালো জ্বালানী হিসেবে কাজ করে। কেননা, এদের কাণ্ডে বিশেষ প্রকার তেল সঞ্চিত থাকে, যা প্রকারান্তে এদেরকে আরো দাহ্য করে তোলে। তবে সবুজ উদ্ভিদগুলো শুধুমাত্র দাবানল ছড়িয়ে পড়ার ক্ষেত্রেই ভূমিকা রাখতে পারে, দাবানল শুরুর ক্ষেত্রে নয়।\nপাইন জাতীয় উদ্ভিদের বনে সহজেই ছড়িয়ে পড়তে পারে আগুন; Image source: wallpaperplay.com\nবৈশ্বিক উষ্ণায়ন এবং আবহাওয়ার পরিবর্তনও ঘন ঘন দাবানল সংঘটনের পেছনে ভূমিকা রাখছে। তাপমাত্রার সামান্যতম বৃদ্ধিও বিভিন্ন অঞ্চলের আর্দ্রতা ও বনভূমির শুষ্কতার পেছনে ভূমিকা রাখতে পারে। সেইসাথে তাপমাত্রা নিজেই একটা প্রভাবক। এছাড়া, সমতলের তুলনায় পাহাড়ি অঞ্চলে দাবানল দ্রুত ছড়িয়ে পড়তে পারে। এমন আরো অসংখ্য প্রভাবক নিয়ে অনুসন্ধান চলছে।\nদাবানল ও বাস্তুসংস্থান\nস্বাভাবিকভাবে দাবানল প্রাকৃতিক ভারসাম্যেরই একটা অংশ। কিন্তু কীভাবে? অনেকভাবেই তা হতে পারে। ধরুন, একটা অঞ্চলের পুরোটা বনভূমি জুড়ে বেশিরভাগই পুরোনো গাছপালা। আমরা জানি, বৃহৎ আকারের উদ্ভিদের আয়ু মোটামুটি অনেক বেশি হয়। অর্থাৎ এমন একটা বনভূমিতে বেশিরভাগ গাছপালাই হয়তো কয়েকশো বছরের পুরোনো। দাবানলের ফলে যখন সেসব গাছপালা পুড়ে যায়, তখন সেখানে নতুন গাছ গজানোর সুযোগ পায়।\nসে নতুন গাছগুলো শত বছরের পুরোনো উদ্ভিদগুলোর তুলনায় পরিবর্তিত পরিবেশের সাথে অধিক পরিমাণ অভিযোজিত হয়। তারা এই কয়েকশো বছরে বদলে যাওয়া পরিবেশের সাথে খাপ খাইয়ে নিতে পারে, তাদের রোগপ্রতিরোধ ক্ষমতা হয় অনেক বেশি, তারা তুলনামূলক প্রতিকূল পরিবেশে বেঁচে থেকে ফুল-ফল উৎপাদন ও বংশবিস্তার করতে পারে। অর্থাৎ বদলে যাওয়া ও দূষিত হয়ে উঠা পরিবেশে বেঁচে থাকার জন্য এরা অধিক যোগ্যতাসম্পন্ন হয়।\nএছাড়া বহু বছর ধরে যখন একটি ভূমিতে বনাঞ্চল গড়ে উঠে, তখন সে ভূমির উপরিতল বড় উদ্ভিদের ডালপালা ও পাতায় ছেয়ে যায়। ফলে সেখানকার মাটি ও মাটিতে থাকা ছোট উদ্ভিদগুলো পর্যাপ্ত সূর্যালোক পায় না বড় হবার জন্য। তার উপর দীর্ঘদিন এই প্রক্রিয়া চলার ফলে বিনষ্ট হতে পারে মাটির গুণাগুণ। তাই দাবানলের পর সেখানকার মাটি পর্যাপ্ত সূর্যালোক পায় এবং সেখানে নতুন করে ছোটবড় বিচিত্র প্রজাতির উদ্ভিদ জন্মে। ফলে মাটির উর্বরতা ফিরে আসে। এছাড়াও দাবানলে একটি বনভূমির জন্য ক্ষতিকর অথবা সংখ্যায় মাত্রাতিরিক্তভাবে বেড়ে যাওয়া কীট-পতঙ্গের মৃত্যু ঘটে। ফলে বাস্তুসংস্থানের ভারসাম্য রক্ষা হয় এবং নতুন করে আরো শক্তিশালী বাস্তুসংস্থান গড়ে উঠে। এর ফলে যে নতুন বনাঞ্চল তৈরি হয়, তাতে দাবানল সংঘটিত হওয়ার আশংকা অনেক কম থাকে।\nযুক্তরাষ্ট্রের নিউ মেক্সিকোতে দাবানলের পর নতুন করে গড়ে উঠা বনভূমি; Image source: swfireconsortium.org\nপ্রকৃতপক্ষে দাবানল ঠেকানোর কোনো উপায় নেই; এর হাত থেকে বাঁচতে হলে উপদ্রুত এলাকার মানুষ ও মূল্যবান সামগ্রীগুলোকে অন্যত্র সরিয়ে নেওয়া ছাড়া আর কোনো পথ নেই। তবে যেহেতু দাবানলের জন্য বেশিরভাগ ক্ষেত্রে মানুষই দায়ী, তাই সচেতনতা বৃদ্ধির মাধ্যমে এটি রোধ করাই সবচেয়ে শ্রেয় বলে মনে করেন সংশ্লিষ্টরা।\nভবিষ্যতে দাবানলকে নিয়ন্ত্রণ করা মানুষের পক্ষে সম্ভব হবে কিনা, তা সময়ই বলে দেবে। তবে সামনের দিনগুলোতে যদি দাবানল সংঘটিত হওয়ার সম্ভাবনা এবং এর গতি-প্রকৃতি পূর্বানুমান করার জন্য উপযুক্ত কোনো মডেল তৈরি করা যায়, তাহলে হয়তো যথাসময়ে উপযুক্ত ব্যবস্থা গ্রহণের মাধ্যমে ক্ষয়ক্ষতি বহুলাংশে কমিয়ে আনা যাবে। এ কাজটি আপাতদৃষ্টিতে দুঃসাধ্য মনে হলেও মানুষের প্রচেষ্টা থেমে নেই।\nThis article is in bengali language. It focuses on various aspects of wildfires. Necessary sources of information have been hyperlinked inside the article.\n1. Wildfires: Causes, Costs & Containment - LiveScience\n2. Learn More About Wildfires - National Geographic\n3. Southern Area Coordination Center\n5. Wildfire Causes and Evaluations - National Park Service\n6. What Causes A Wildfire? - WorldAtlas\n7. California wildfire declared 'largest in state's history' - BBC\n8. 'It eats everything'—the new breed of wildfire that's impossible to predict - Phys.org\n9. Why It's So Hard to Predict Exactly Where Wildfires Will Strike - Time\n10. Firefighters get new tool for predicting wildfire danger - WildfireToday\n11. The quest to predict - and stop - the spread of wildfires - BBC Future\n12. Wilder wildfires? Computing helps predict their path and fury - ScienceNews for Students\nFeatured Image © Mark Ralston/AFP/Getty Images


শীর্ষ সন্ত্রাসী পরিচয়ে ফোনের পেছনে একাধিক প্রতারক চক্র Dhakatimes24\nবোরহান উদ্দিন ও আশিক আহমেদ\n| আপডেট : ১৭ জানুয়ারি ২০২১, ১২:২৮ | প্রকাশিত : ১৭ জানুয়ারি ২০২১, ০৯:২৭\nএক গ্রুপের কাজ ছিল রাজধানীর বিভিন্ন ক্লাব ও নীলক্ষেতের বইয়ের দোকান থেকে টেলিফোন ইনডেক্স সংগ্রহ। আরেক গ্রুপ এসব ইনডেক্স থেকে গুরুত্বপূর্ণ ব্যক্তিদের কাছে চাঁদা চেয়ে করত ফোন। নির্ধারিত নম্বরে চাঁদার টাকা পাঠানোর পর সংগ্রহ করত আরেকটি গ্রুপ। এভাবেই দিনের পর দিন শীর্ষ সন্ত্রাসীদের নামে দেশের বিভিন্ন স্থানে চাঁদাবাজি করে আসছিল একাধিক চক্র। চাঁদা না দিলে গুম-খুনের হুমকি দিত এরা।\nকিন্তু যাদের নামে চাঁদাবাজি করা হতো তাদের কারো ব্যাপারেই সুনির্দিষ্ট তথ্য নেই আইনশৃঙ্খলা বাহিনীর কাছে। এমনকি অভিযোগ তদন্ত করতে গিয়ে ফোনকারীদের সঙ্গে শীর্ষ সন্ত্রাসীদের কোনো ধরনের যোগাযোগের তথ্যও মিলে না। অথচ দিনের পর দিন এভাবেই নীরব চাঁদাবাজি করত একাধিক চক্র।\nকিন্তু শেষ রক্ষা হয়নি এই প্রতারক চক্রের। ভুক্তভোগীদের কাছ থেকে অভিযোগ পেয়ে এদের সন্ধানে নামে ডিএমপির গোয়েন্দা সাইবার অ্যান্ড স্পেশাল ক্রাইম বিভাগ। পুলিশের জালে আটক হয় ঢাকার শীর্ষ সন্ত্রাসী সেভেনস্টার গ্রুপের পরিচয় দিয়ে চাঁদাবাজি করে আসা চক্রের ছয় সদস্য।\nগত বৃহস্পতিবার দুপুরে ঢাকা মহানগর পুলিশের (ডিএমপি) মিডিয়া সেন্টারে আয়োজিত এক সংবাদ সম্মেলনে এসব তথ্য জানান ডিএমপি উপ কমিশনার (ডিসি) ওয়ালিদ হোসেন। তিনি জানান, গত ১৪ জানুয়ারি রাজধানীর বিভিন্ন এলাকায় অভিযান চালিয়ে ছয়জনকে গ্রেপ্তার করা হয়।\nগ্রেপ্তারকৃতরা হলেন- বেল্লাল খান, রাকিব খান টিটুল, মো. আবদুল হান্নান, মো. দেলোয়ার হোসেন, মো. সোহাগ এবং খোরশেদ আলম। এ সময়ে তাদের কাছ থেকে মোবাইল, সিমকার্ড ও নথিপত্র উদ্ধার করা হয়।\nপুলিশ জানায়, এই গ্রুপটি মাদারীপুর নারায়ণগঞ্জ ও বরিশাল কেন্দ্রিক কাজ করে। তাদের একটি গ্রুপ ঢাকায় রয়েছে। গ্রেপ্তারকৃতদের বিরুদ্ধে অস্ত্র ও চাঁদাবাজি আইনে ছয়টি মামলাও রয়েছে।\n২০০১ সালের ২৬ ডিসেম্বর তৎকালীন সরকার শীর্ষ ২৩ সন্ত্রাসীর নামের তালিকা প্রকাশ করে। এদের ধরিয়ে দিতে পুরস্কার ঘোষণা দেয়া হয় সেই সময়। পরবর্তী সময়ে ২০১০ সালের ১৫ মার্চ তৎকালীন স্বরাষ্ট্রমন্ত্রী সাহারা খাতুন জাতীয় সংসদে ৪২ শীর্ষ সন্ত্রাসীর নাম প্রকাশ করেন। তবে আইনশৃঙ্খলা বাহিনীর কঠোর অবস্থানের কারণে আত্মগোপনে যেতে থাকে এরা। অনেকেই দেশ ছেড়ে বিদেশে পাড়ি জমায়। যদিও কে কোন দেশে অবস্থান করছে সে ব্যাপারে সুনির্দিষ্ট তথ্য নেই আইনশৃঙ্খলা বাহিনীর কাছে।\nজানা গেছে, দেশের ৬৫ সন্ত্রাসী বিভিন্ন সময়ে বিশ্বের নানা দেশে পালিয়ে যায়। তাদের বিষয়ে ইন্টারপোলের সহায়তা চাওয়া হলেও এখন পর্যন্ত প্রকৃত অবস্থান জানা সম্ভব হয়নি। তবে মাঝেমধ্যেই দেশের বিভিন্ন সন্ত্রাসী চক্রের সঙ্গে তাদের যোগাযোগের তথ্য রয়েছে আইনশৃঙ্খলা বাহিনীর কাছে।\nএদিকে শীর্ষ সন্ত্রাসীরা বিদেশে অবস্থান করলেও তাদের সহযোগীরা নানা সময়ে নানা অজুহাতে ব্যবসায়ী-গুরুত্বপূর্ণ ব্যক্তিদের কাছে চাঁদা চেয়ে ফোন করে থাকে। এসব নিয়ে অনেকে আতঙ্কের কারণে চুপচাপ থাকলেও কেউ কেউ আইনশৃঙ্খলা বাহিনীর স্মরণাপন্ন হয়ে থাকেন। সেভেন স্টার গ্রুপের নামে চাঁদাবাজির শিকার হওয়ার পর কক্সবাজারের এক ব্যবসায়ী পুলিশের কাছে অভিযোগ করার পর এদের গ্রেপ্তার করা হয়।\nযেভাবে চাঁদাবাজি করত ‘প্রতারকরা’\nকীভাবে নিরীহ ব্যবসায়ীদের বোকা বানিয়ে এরা শীর্ষ সন্ত্রাসীদের নামে চাঁদাবাজি করত সে বিষয়ে বিস্তারিত তথ্য দেয় পুলিশ। পুলিশের ভাষ্যমতে, এই চক্রের একটি গ্রুপ ঢাকার নীলক্ষেতের পুরাতন বইয়ের দোকান, অফিসার্স ক্লাবসহ বিভিন্ন জায়গা থেকে টেলিফোন ইনডেক্স সংগ্রহ করে দ্বিতীয় গ্রুপের কাছে সরবরাহ করত। দ্বিতীয় গ্রুপটি সংগ্রহ করা নম্বরে ফোন করে বিভিন্ন ব্যক্তিকে একাধিক হিসাব নম্বর, বিকাশে এবং নগদের নম্বর দিয়ে চাঁদার টাকা চায়্ তৃতীয় গ্রুপটি পরে ওই চাঁদার টাকা সংগ্রহ করে।\nপুলিশ কর্মকর্তা ওয়ালিদ হোসেন বলেন, কিছুদিন আগে কক্সবাজারের এক ব্যবসায়ীকে মোবাইল ফোনে টাকা চাওয়া হয়। টাকা না দিলে তাকে ও তার ছেলেকে হত্যা-গুম করবে বলে হুমকি দেয়। ভয় পেয়ে তিনি প্রতিমাসে পাঁচ হাজার টাকা করে দিতে থাকেন। ওই চক্রটি তার কাছে আরও বড় অংকের টাকা দাবি করলে তিনি অভিযোগ করেন। পরে অভিযান চালিয়ে এদের গ্রেপ্তার করা হয়।\nএরা কীভাবে বিকাশ কিংবা নগদের হিসাব নম্বর খোলে এমন প্রশ্নের জবাবে পুলিশ কর্মকর্তা ওয়ালিদ হোসেন বলেন, ‘এরা বিভিন্ন নিরীহ লোকদের ও তাদের আত্মীয়স্বজনদের কাছ থেকে জাতীয় পরিচয়পত্র নিয়ে হিসাব খোলে।’


প্রকাশ : ২১ অক্টোবর ২০১৮, ১৯:৫৪\nগাজীপুরের কালিয়াকৈর উপজেলার মৌচাক এলাকার এস. এম কেমিক্যাল ফ্যাক্টরিতে অভিযান পরিচালনা করেছে ভ্রাম্যমাণ আদালত।\nরবিবার দুপুরে গাজীপুর জেলা নির্বাহী ম্যাজিস্ট্রেট রুবাইয়া ইয়াসমিনের নেতৃত্বে এ ভ্রাম্যমাণ আদালত পরিচালনা করা হয়। এসময় ট্রেড নাম ও ডিজাইন নকল করে পণ্য উৎপাদন ও সরবরাহ করার অপরাধে কারখানাটি সিলগালা ও নগদ ৩৫ হাজার টাকা জরিমানা আদায় করা হয়।\nভ্রাম্যমাণ আদালত সূত্রে জানা যায়, বেশ কয়েকমাস ধরে গাজীপুরের কালিয়াকৈর উপজেলার মৌচাক এলাকায় এস. এম কেমিক্যাল নামক কারখানায় দেশের স্বনামধন্য প্রতিষ্ঠান "বসুন্ধরা ট্রেডিং" এর নাম ও ডিজাইন হুবহু নকল করে পণ্য তৈরি ও বাজারে সরবরাহ করে আসছিল কারখানাটি। এমন সংবাদের ভিত্তিতে আজ দুপুরে ওই কারখানায় ভ্রাম্যমাণ আদালত অভিযান পরিচালনা করে।\nনির্বাহী ম্যাজিস্ট্রেট রুবাইয়া ইয়াসমিন জানান, বিজ্ঞ জেলা ম্যাজিস্ট্রেট মহোদয়ের নির্দেশে মোবাইল কোর্ট অভিযানটি পরিচালনা করা হয়েছে। ভবিষ্যতেও এ ধরণের অভিযান অব্যাহত থাকবে।


পান্তাবুড়ির গপ্পো : Story of Pantaburi in Bengali Podcast | Eisamay Gold\nপাতে পান্তাভাতে ও পান্তাবুড়ির গপ্পো\n17 Oct 2020, 06:10:59 PM IST\nঠাকুমা বলত, জলে ভেজা অন্ন শরীর শীতল করে। তাই আমরা পান্তাভাত খেতাম, গরমের দিনে, অবরে-সবরে, শখ করে। ও দিকে বাড়িতে কাজ করতে আসা জবা মাসিদের তো রোজই পান্তাভাত! ওদের বুঝি শরীর ভারী হয় না?বৈজয়ন্ত চক্রবর্তী\nআমাদের বাড়িতে তখনও ফ্রিজ আসেনি৷ গরমের রাতে জলভরা অ্যালুমিনিয়ামের\nআর মুখে তোলার উপায় ছিল না৷ এই গল্প বলার কিছু দিন বাদেই কিডনি বিকল হয়ে মারা গেল আমাদের ছোড়দাদু৷\nআমাদের বাড়িতে তখনও ফ্রিজ আসেনি৷ গরমের রাতে জলভরা অ্যালুমিনিয়ামের গামলায় আগের দিনের ভাত-তরকারি-মাছের পাত্র ডুবিয়ে রাখা হত৷ সকালে দেখতাম লাল পিঁপড়ে ভাসছে তেল-হলুদের সরওয়ালা জলের উপর৷ পাড়ায় একমাত্র ঝুমুদের বাড়িতে ফ্রিজ ছিল৷ ওদের বাড়ি গেলে মাঝেসাঝে লুকিয়ে পাল্লাটা খুলে শ্বাস নিতাম৷ পাক খেয়ে বেরিয়ে আসা সাদা ধোঁয়া, মেশিনের মৃদু গোঁগোঁ শব্দ, সাফসুতরো কাচের তাকে সার সার চিনেমাটির সাদা পাত্র- কয়েক সেকেন্ডের জন্য ঘোর লাগিয়ে দিত৷ ভাবতে ভালো লাগত সিন্ডারেলা আর স্নো-হোয়াইটরা নিশ্চয়ই ফ্রিজের মধ্যেই থাকে৷ দু’এক ছুটির দিন নিতান্তই শখ করে পান্তাভাত খাওয়ার চল ছিল বাড়িতে৷ মুসুর ডালের বড়া দিয়ে কানাতোলা থালায় লবণের ছিটে দিয়ে জল থৈ থৈ ভিজে ভাত৷ বাড়ির বড়োরা তার সঙ্গে নিত কয়লার আগুনে পুড়ানো লাল লঙ্কা আর এক টুকরো পেঁয়াজ৷ ভেজা গামছা গায়ে বাবা-জেঠুরা আসন পেতে লাইন করে৷ ঠাকুমা মুসুর ডাল খেত না বলে বাড়িতে পাতা টক দই মেখে নিত ভাতে৷ গরমের এই রকম গুটিকয়েক দিনে আমাদের বাড়িতে কাজ করতে আসা জবামাসির কাজের ভারটা কমে যেত৷ রান্নার এঁটো হাঁড়িকড়াই থাকত না বিশেষ৷ আর তার উপর পেটঠাসা পান্তাভাত আর বাইরের ঝাঁঝাঁ গরমের তাতে বড়োদের সবারই ঝিম লাগত, চোখ ধরে আসত৷ ফলে কাজের খুঁত ধরে গঞ্জনার ভাগটাও কম পড়ত জবামাসির কপালে৷ বাইরে এজমালি কলতলায় নিঝুম দুপুরবেলা কাক ডাকত৷ খড়খড়ি টেনে দেওয়া অন্ধকার ঘরগুলোতে বড়োদের নাক ডাকার অদ্ভুত সিম্ফনি৷ সে দিন জবামাসি ক্যাঁচকোঁচ ঘুরতে থাকা পাখার তলায় লাল ঠাণ্ডা মেঝেতে গ্যাঁট হয়ে বসে বসে ঠাকুমার সঙ্গে নিজের ছেলে-মেয়ের গল্প করত৷\nজবামাসি কাজ করে যাওয়ার সময় বেশির ভাগ দিন পোঁটলা বেঁধে ছেলেমেয়ের জন্য কিছু ভাত-তরকারি-মাছ নিয়ে যেত৷ এক স্পেশাল দিনে পান্তাভাত বাড়তি৷ জেঠাইমা জবামাসিকে বলল- এই পান্তাভাতটুকু নিয়ে যা রে জবা৷ ছেলেমেয়েকে দিস৷ অমনি জবামাসির সে কী মুখ-ঝামটা!\n-আ মোলো যা! পান্তোভাত নে’ গে’ কী হবে গো বৌদি? পেত্যেক রাতে ভাতে জল থেবড়ে রেখে দিই৷ ওটাই কাজে বেরুবার আগে নিজে খেয়ে নিই, ছেলেমেয়েকে খাইয়ে দিই৷ আবার এ বাড়ি ও বাড়ি থেকে পান্তোভাত নে’ যাব ক্যানো গো?\nজবামাসির ছেলেমেয়ে স্কুলে যায় না, জবামাসির বর রিক্সা চালায়, কিন্ত্ত ওরা প্রতি দিন পান্তাভাত খায়! ঠাকুমাকে জিজ্ঞাসা করি- অ ঠাকুমা, ভাতে জল দিয়ে খায় কেন? এমনি এমনি ভাত খেলেই তো হয়৷\nঠাকুমা বলে, জলে ভেজা অন্ন শরীর শীতল করে, শরীরের তাপ জুড়ায়৷\n-তা হলে আমরা প্রতি দিন খাই না কেন?\n-শরীর ভারি হয়ে যায়, ঘুম পায়, কাজ করতে ইচ্ছে করে না৷\n-তা হলে জবামাসিরা প্রতি দিন পান্তাভাত খায় কেন? জবামাসিরা তো কত্তো কাজ করে৷ ওদের কষ্ট হয় না?\nঠাকুমা সে দিন আর উত্তর দেয়নি৷\nকাজেই পান্তাভাত আমাদের ছোটোদের কাছে ছিল গরমের এক ধরনের স্পেশাল খাবার৷ অম্বুবাচীতে ঠাকুমার হাতে মাখা ভেজানো সাবু, নারকেল কোরা, কলা, আমের মতো৷ ঠিক এখন যেমন বাংলাদেশে পয়লা বৈশাখে সে দেশের বাবুবিবিরা ট্যাঁকের ভার হালকা করে পান্তা ভাত আর ইলিশ মাছ ভাজা খেয়ে থাকেন শুনতে পাই৷ আর এই ‘স্পেশাল’ মনে হওয়ার উপর এক রকমের পাকাপাকি ছাপ্পা মেরে দিয়েছিল ঠাকুমার কাছে শোনা পান্তাবুড়ির গপ্পো৷ সেই পান্তাবুড়ি আর চোর- দু’জনেই পান্তাভাত খেতে এত ভালোবাসে যে এক জন খালি পান্তা চুরি করে, আর এক জন সাধের পান্তা চুরি যাচ্ছে বলে নড়বড়ে পায়ে লাঠি ঠুকতে ঠুকতে দৌড়োয় রাজার দরবারে৷ পান্তাভাত স্পেশাল না হলে চুরি যায় কখনও? কিন্ত্ত রাজা বুড়িকে সাহায্য করে না৷ উল্টে তাকে জিজ্ঞাসা করে চোরের নামধাম, বুড়ি চোরকে আদৌ চেনে কিনা৷ এখন প্রশ্নগুলো দেখে খুব চেনা-চেনা মনে হয়৷ সাতের দশকের শেষের পৃথিবী তখনও অনেক অপাপবিদ্ধা৷ তখন জানতাম না পৃথিবীর কোনও রাজারানিরই পান্তাভাত চুরি যাওয়া নিয়ে বিন্দুমাত্র দুশ্চিন্তা নেই৷ সে সব বুঝতে আরও অনেকটা সময় পেরিয়ে আসতে হবে৷ শেষে বুড়িকে চোরের হাত থেকে বাঁচায় রাস্তায় দেখা পাওয়া গরুর গোবর, বেলগাছের বেল, শিঙিমাছ আর ক্ষুর৷\nযখন আরও তিন ইঞ্চি বড়ো হয়ে গিয়েছি, ঝুমুদের বাড়িতে সাদা-কালো টেলিভিশনও এসে গিয়েছে, তখন রানাঘাট থেকে আমাদের বাড়িতে থাকতে এল আমাদের ছোড়দাদু৷ ছোড়দাদুর খুব অসুখ৷ রানাঘাটে থাকলে চিকিত্সা হবে না, তাই বাবারা কলকাতার বাসায় নিয়ে এল৷ ছ’ফুট লম্বা, বুক পর্যন্ত সাদা দাড়ি, বাঘের মতো কব্জি, কেমন একটা খয়েরি রঙের চোখ৷ গরমে খুব কষ্ট পেত বলে মাথার কাছে একটা টেবিল ফ্যান লাগিয়ে দেওয়া হল৷\nছোড়দাদু ছিল আমাদের গল্পদাদু৷ ছোড়দাদু যখন ঘুমাত, স্কুল থেকে ফিরে আমরা আলনায় ঝুলিয়ে রাখা ফতুয়ার পকেটে কিছু একটা লিখে ফেলে দিতাম৷ সন্ধেবেলা ছোড়দাদুকে তা-ই নিয়ে গল্প শোনাতে হত৷ ‘মৌরি লজেন্স’ থেকে ‘অরণ্যদেব’- যা পারতাম তা-ই লিখতাম৷ এক দিন আমার বোন চিরকুটে লিখল ‘পান্তাভাত’৷ অমনি সন্ধেবেলা ছোড়দাদু জুড়ল পান্তাবুড়ির গপ্পো৷ আমরা সঙ্গে সঙ্গে- না না, হবে না, এই গল্প শুনতে শুনতে মুখস্থ হয়ে গেছে৷ অন্য গল্প বলো৷\n-কী গল্প বলি বল তো? আমাদের গ্রামে চাষিদের বৌরা চৈত্র মাসের শেষের দিনে জলে আমের ডাল আর চাল ভিজিয়ে রাখত৷ বচ্ছরকার প্রথম দিনে সেই জল ছিটিয়ে দিত স্বামী-ছেলে-মেয়েদের গায়ে৷ অভাগা সংসারের সুখশান্তির জন্য৷ আর সবাই সেই ভেজা চাল খেত৷ ভেজা চাল, ভেজা ভাত- এই ছিল গরিব-দুঃখীদের খালি পেটের সাত রাজার ধন এক মানিক৷ তবে শুধু গরমে নয়, সারা বছরই পান্তাই খেতে হত৷ বর্ষাকালে তো প্রায় প্রতি দিন৷ দিনরাত অঝোরে বৃষ্টির পর আগুন জ্বালাবার কাঠকুটো ভিজে থাকত, তাই পান্তাই ভরসা৷ পেঁয়াজ আর মরিচ পেলেই খাওয়া হয়ে যায়৷ আর তা-ও না জুটলে লবণ আর তেঁতুলগোলা৷ তোদের দাদু আর আমি, তা-ই খেয়েই ইস্কুলে যেতাম৷\nযে খিদে থাকত পেটে তোরা এখন বুঝবিও না৷ মনে হত ভাতের জলটাকেই চিবিয়ে চিবিয়ে খাই৷ এই দুঃখের সংসারেও আমার বাবা কোনও দিন আমাদের গায়ে হাত তোলেননি৷ এক দিনের জন্যও ধমকাননি৷ শুধু একটা দিন৷ তখন ঘোর গরম৷ সকালের হাওয়াতেও চামড়া পুড়ে যায় প্রায়৷ রোজ সকালে পান্তা ভাত খেতে খেতে মুখটা বিস্বাদ হয়ে আছে৷ দাদা সে সব নিয়ে কোনও দিনও টুঁ শব্দটাও করত না৷ আমি সে দিন মায়ের উপর রেগে একটু হাত-পা ছুড়েছিলাম৷ পান্তাভাতের সানকিটা উল্টে যায়৷ সারা রান্নাঘরে ছড়িয়ে পড়ে ভাত আর আমানি৷ সে দিন প্রচণ্ড মার৷ মারতে মারতে বাবা নিজেই প্রায় কেঁদে ফেলেন, পড়াশুনা শেখো বা না শেখো, ভাত নষ্ট করো না৷ তার পর থেকে প্রতিটা ভাতের দানা খুঁটে খুঁটে খেতাম৷ দাঁতে কেটে, জিভে জড়িয়ে আলাদা আলাদা করে প্রত্যেকটা দানার স্বাদ নিতাম৷ যেন ওরা সবাই এক একটা আলাদা প্রাণ৷’\nছোড়দাদু আমাদের গল্প বলছেন, নাকি নিজের সঙ্গে কথা বলছেন বুঝি না৷ তাই ঘোর ভাঙাই৷\n-ও দাদু, তোমরা কি গরিব ছিলে?\n-পয়সাকড়ি না থাকলে যদি মানুষ গরিব হয়, তবে তা-ই ছিলাম৷\n-এখন তো চার দিকে শুধু সোনার টুকরো৷\nএই বলে ছোড়দাদু আমাদের থুতনি নেড়ে দেন৷\n-ধুস! তুমি আজ খালি দুঃখ-দুঃখ গল্প বলছ!\nএই বলে পালাই ছোড়দাদুর ঘর থেকে৷\nকলেজে ঢুকে যখন পড়ব ‘অন্ন ধ্বনি অন্ন মন্ত্র অন্নই কবিতা / অন্ন অগ্নি বায়ু জল নক্ষত্র সবিতা …’, মনে পড়ে যাবে সেই দীর্ঘকায় বৃদ্ধের কথা৷ যে বৃদ্ধের শেষ দিনগুলোতে কোনও অন্নই আর মুখে তোলার উপায় ছিল না৷ এই গল্প বলার কিছু দিন বাদেই কিডনি বিকল হয়ে মারা গেল আমাদের ছোড়দাদু৷\nStory of Pantaburi in Bengali Podcast | Bangla News Podcast | Bengali Radio\nstory of pantaburi in bengali podcast


গোপাল চন্দ্র সরকার-এর কবিতা নভেম্বরের মহান রুশক্রান্তি\nনভেম্বরের মহান রুশক্রান্তি\n- গোপাল চন্দ্র সরকার\nমার্ক্সবাদে দানা বাঁধে রাশিয়ার অম্বর\nমানবতার উদয় সে সাতই নভেম্বর ,\nরুশক্রান্তি নভ-বায়ু এক করে আশমান\nজোয়ারে উদবেলিত সর্বহারার প্রাণ ।\nসাম্রাজ্যবাদীর বেড়া সমূলে উৎপাটিত\nলাখোতে অমূল্য জীবন যুদ্ধে হ’ল-হত ।\nনির্মল গগনে উদয় এক প্রচ্ছন্ন ছবি\nগাহিলেন 'মানব জয়' কত শত কবি ।\nসাম্যবাদ তার ঢেউ দিকে দিকে ধায়\nদুঃখী পায় অভয়, বাঁচে স্বাধীন ধারায় ।\nপুঁজিবাদ সে ঢিল দানে রূপ-চেহারায়\nজনতারে মোহিত করে নকল মায়ায় ,\nমান্যতায় হঠধর্মী বককে মানা ধার্মীক\nজনে বিপথে মাশুল গোনে মর্মান্তিক ।\nএখনো বেঁচে ক্রান্তি- নভেম্বরের রেশ\nপুঁজিবাদ বিরোধে অনেক অনেক দেশ ।\nরুশের ক্রন্তি এক-অস্ত্র, মনে জাগায় হর্ষ ,\nশেখায় ন্যায়োচিত পথে করতে সংঘর্ষ ।\nঅর্থলোভে মুনাফায় মালিক হয় হন্যে ,\nসংঘটিত অমঙ্গল কাজ সমাজের জন্যে ।\nপুঁজিবাদ সঙ্কটে ,বৃদ্ধির হার অনাচার -\nত্রাহি-ত্রাহি রব ওঠে চারিধার অপার ।\n*- (ইং ৮-৩-১৯১৭ থেকে ৭-১১-১৯১৭) নভেম্বরের মহান রুশ ক্রান্তিকারীদের প্রতি শতশত নমন ।\nপ্রকাশের সময়: ০৭/১১/২০১৯, ২৩:৫৯ মি:\nবিষয়শ্রেণী: দেশাত্মবোধক কবিতা, মানবতাবাদী কবিতা\nসঞ্জয় কর্মকার ০৮/১১/২০১৯, ১৯:১৩ মি:\nমুগ্ধতা রেখে গেলাম প্রিয় কবি। শ্রদ্ধা ভালোবাসা ও অনেক অনেক শুভকামনা রইল।\nগোপাল চন্দ্র সরকার ০৯/১১/২০১৯, ০৪:০০ মি:\n"আফিম খেয়ে বুঁদ যে সব। তাই আজ হেরে যাই।"\nঅনেক পরীক্ষার পর সমাজবাদ- দর্শন , লাগু হতে ভুল হতে পারে কিন্তু দর্শন- সে বিপ্লব এখনো প্রাসাঙ্গিক ।\nসুন্দর মন্তব্য পেলাম , শুভকামনা রইল প্রিয় কবি ।\nসুমন চৌধুরী ০৮/১১/২০১৯, ১৯:০৩ মি:\nমুগ্ধতা থাকলো... ইতিহাসকে সামনে নিয়ে আসার জন্য\nআবার যদি ফিরে আস্ত সেই বিপ্লবের দিন গুলো\nগোপাল চন্দ্র সরকার ০৯/১১/২০১৯, ০৩:৫৯ মি:\nশম্পা ঘোষ ০৮/১১/২০১৯, ১৮:৩৮ মি:\nদিনটিকে করে স্মরণ\nবিশ্বে হয়েছিলো আলোড়ণ...সুন্দর ঐতিহাসিক উপস্থাপন...হোক না জাগরণ...খুব ভালো লাগলো।\nভালো থাকুন দাদা।শ্রদ্ধা ও অসীম শুভেচ্ছা রইল।\nগোপাল চন্দ্র সরকার ০৯/১১/২০১৯, ০৩:৫৬ মি:\nসুন্দর জ্ঞানদীপ্ত ছন্দ মন্তব্য পেলাম , শুভকামনা রইল প্রিয় কবি ভগিনী ,\nভালো থেক সবসময়।\nডা. প্রদীপ কুমার রায়(সুশোভন কবি) ০৮/১১/২০১৯, ১৮:২১ মি:\nসংকট সামনে। কে করবে লড়াই ? আফিম খেয়ে বুঁদ যে সব। তাই আজ হেরে যাই।\nবর্তমান সময়ে আপনার কবিতা দারুণ ভাবে ইতিহাসকে স্মরণ করিয়ে দিচ্ছে যা এখন খুব দরকার। দারুণ ভালো লাগলো। ভালো থাকবেন শ্রদ্ধেয় কবি নিরন্তর।\nগোপাল চন্দ্র সরকার ০৯/১১/২০১৯, ০৩:৫৭ মি:\nসত্য বাণী, "আফিম খেয়ে বুঁদ যে সব। তাই আজ হেরে যাই।"\nসুন্দর জ্ঞানদীপ্ত মন্তব্য পেলাম , শ্রদ্ধা ও শুভকামনা রইল প্রিয় কবি ,\nবিভূতি দাস ০৮/১১/২০১৯, ১৭:২২ মি:\nমহান নভেম্বর বিপ্লব জিন্দাবাদ।\nকিন্তু পুঁজিবাদের দোর্ডন্ডো প্রতাপে, চাপে, লোভে মানুষ দিশেহারা। কে জাগাবে আবার সেই মন্ত্র, যার প্রতাপে সাম্যবাদ আবার মানুষের পরিত্রাণের কান্ডারী হয়ে উঠবে। সাধারন গরীব মানুষ নিজের ছাতা ফিরে পাবে।\nগোপাল চন্দ্র সরকার ০৯/১১/২০১৯, ০৩:৫৪ মি:\nসত্য বাণী, "পুঁজিবাদের দোর্ডন্ডো প্রতাপে, চাপে, লোভে মানুষ দিশেহারা।"\nদীপ্তি রায় ০৮/১১/২০১৯, ১৫:২৪ মি:\nপুঁজিপতিরা এখন একচেটিয়া দেশের পুঁজি আঁকড়ে রেখে দেশে কৃত্রিম অভাব তৈরী করে দেশে ক্ষোভ তথা বিদ্রোহের সৃষ্টি করছে । ফলে বিক্ষোভ থেকে যুদ্ধ পর্যন্ত ।\nঅপূর্ব । প্রিয় কবিকে আন্তরিক শুভেচ্ছা ও শুভকামনা জানাই ।\nগোপাল চন্দ্র সরকার ০৮/১১/২০১৯, ১৬:০৯ মি:\nসত্য বলেছেন, দেশে সংকট উপস্থিত হলে তার সমাধান যুদ্ধ ! পুঁজিপতিরা তার মুনাফা ছাড়বে না । দেশে সব কিছুর উৎপাদন বাড়ছে সেখানে কৃষক কেন মারা যাচ্ছে !!\nসুন্দর মন্তব্য পেলাম , শুভেচ্ছা ও শুভকামনা রইল প্রিয় কবি ,\nনরেশ বৈদ‍্য ০৮/১১/২০১৯, ১৪:০৪ মি:\nমন ছুঁয়ে গেলো সুন্দর কাব্য গাঁথা মালায়।\nশুভেচ্ছা ও শুভকামনা রইল প্রিয় কবি\nগোপাল চন্দ্র সরকার ০৮/১১/২০১৯, ১৪:৫২ মি:\nসে চিরস্মরণীয় রুশক্রান্তি- দীর্ঘজীবি হোক ।\nপ্রবুদ্ধ প্রিয় কবিকে অশেষ ধন্যবাদ ,শুভেচ্ছা , ভাল থাকুন সদা ।\nএস এম শাহেদ হোসেন ০৮/১১/২০১৯, ১৩:৩০ মি:\nঐতিহাসিক দেশাত্মবোধক কাব্য। শুভেচ্ছা অফুরন্ত\nগোপাল চন্দ্র সরকার ০৮/১১/২০১৯, ১৪:৫৩ মি:\nনাসিরউদ্দিন তরফদার (অনুব্রত কবি) ০৮/১১/২০১৯, ১৩:২১ মি:\nপ্রিয় বরেণ্য কবিবর,,সারা দুনিয়াময় অস্থিরতা বিরাজ করছে।পুঁজিবাদ অভিনব কৌশলে সমগ্র পৃথিবী রাজত্ব করছে।তাদের স্বার্থসাধনের জন্য দেশে দেশে যুদ্ধ বাধিয়ে অস্ত্র ব্যবসা শ্রীবৃদ্ধি করছে।তারা চায় মার্ক্সবাদ দর্শন ভোঁতা করতে।হয়তো সাময়িকভাবে সফল হয়েছে।এখন মানুষের দেওয়ালে পিঠ ঠেকে গেছে।সেদিন আসন্ন মার্ক্সবাদ দর্শনে আমজনতা উদ্বুদ্ধ হয়ে ওদের কৌশলী নীতি মহাসাগরে ছুঁড়ে ফেলে আইনের শাসন সমাজতন্ত্র প্রতিষ্ঠা করবে।সেদিন আমজনতা পরিত্রাণ পাবে। দারুণ লিখেছেন।আপনাকে সাধুবাদ জানাই।সদা ভালো থাকুন।শুভেচ্ছা ও শুভকামনা রইল চিরন্তন প্রিয় কবিবর।\nঠিত ঠিক সত্য বলেছেন, দাসপ্রথা যেতে হাজারো সাল লাগে । সামন্তি- রাজসাহী প্রথা যেতে হাজারো সাল লাগে । পুঁজিবাদ ও মাত্র দুশত বর্ষ হল, তার মধ্যে তার ভিত রুশক্রান্তি কাঁপিয়ে দেয় । এখন ও সুযোগ আছে মানুষ চাইলে একমাত্র সাম্যবাদে তার কষ্ট নিরাময় করতে পারে, কিছু লোক বেশী বেশী খাওয়ার লোভে পুঁজিতন্ত্রে ফাঁসছে, তাদের মিথ্যা কথায় !!\nআদর্শ বিচার, সে চিরস্মরণীয় রুশক্রান্তি- দীর্ঘজীবি হোউক ।\nস্বরূপ মণ্ডল ০৮/১১/২০১৯, ১২:৩১ মি:\nপুঁজিবাদের সঙ্কট আসন্ন। আমাদের কাজ হল সমাজবাদী মনটাকে জিঁইয়ে রাখা। খুব সুন্দর লিখেছেন। ধন্যবাদ।\nগোপাল চন্দ্র সরকার ০৮/১১/২০১৯, ১২:৫৩ মি:\nসত্য বলেছেন, সে চিরস্মরণীয় ক্রান্তি- দীর্ঘজীবি হোক ।\nপারমিতা৫৮(অনুরাধা) ০৮/১১/২০১৯, ০৯:৪৫ মি:\nদারুণ লিখলেন কবি ।ইতিহাসের পাতায় ফিরে গেলেন। শুভেচ্ছা রইলো প্রিয় কবি ।\nগোপাল চন্দ্র সরকার ০৮/১১/২০১৯, ১০:০৭ মি:\nএম নাজমুল হাসান ০৮/১১/২০১৯, ০৯:০৯ মি:\nএমন সুন্দর কবিতায় মুগ্ধ, শুভেচ্ছা জানাই প্রিয় বরেণ্য কবি।\nরীনা বিশ্বাস-হাসি (মৈত্রেয়ী কবি) ০৮/১১/২০১৯, ০৮:৪৪ মি:\nহ্যাঁ, নভেম্বর বিপ্লবকে ভুলে যাইনি দাদা----------\nতবে, কমিউনিজম আর কোন দেশে এলনা, এটাই দুঃখের বিষয়।\nখুব সুন্দর লিখেছেন দাদা!!\nবিনম্র শ্রদ্ধা রেখে গেলাম।\nআর রেড স্যালুট জানিয়ে গেলাম মহান নভেম্বর বিপ্লবকে।\nগোপাল চন্দ্র সরকার ০৮/১১/২০১৯, ১০:০৯ মি:\nএক দিকে নিজি মালিকানার দাবি, অন্য দিকে সাম্যবাদ- জন অধিকারে দেশের সম্পদ, এ দুই-য়ে মহাসমর ! সামন্তিরা অর্থে, উৎপাদন শক্তির সব স্থান দখল করে আছে । কৃষক , শ্রমিক, সর্বহারার- পুঁজি সে একতা । ধনীরা বলছে ,তোমাদের শিক্ষা, -চিকিৎসা, রাশন পানি, সব দেব ,-কাজ দেব, লোকে এ ভুল বোঝায় সাম্যবাদ আসছে না ! উল্টো সাম্যবাদে যা যা ভাল ছিল- আজ তা যেতে বসেছে ! বড়ো বড়ো পুঁজিপতিরা দেশ চালাচ্ছে । একদিন সাম্যবাদ ফিরে আসতে বাধ্য ।\nপ্রবুদ্ধ প্রিয়কবি ভগিনীকে অশেষ ধন্যবাদ ,শুভেচ্ছা , ভাল থেক সদা ।\nউত্তম চক্রবর্তী ০৮/১১/২০১৯, ০৮:৩২ মি:\nদারুণ দ্রোহের কাব্য কথা কবি কাব্যে- পুঁজিবাদের নিপাত হোক । ভালো থাকুন সব সময়!\nগোপাল চন্দ্র সরকার ০৮/১১/২০১৯, ০৯:০১ মি:\nপ্রণব লাল মজুমদার ০৮/১১/২০১৯, ০৬:৩২ মি:\nঅপূর্ব মানবতাবাদী কবিতা ।শেষ পংক্তি অনন্য ।শুভেচ্ছা জানবেন কবি বন্ধু।\nগোপাল চন্দ্র সরকার ০৮/১১/২০১৯, ০৬:৩৫ মি:\nসুপর্ণা ০৮/১১/২০১৯, ০৬:২৮ মি:\nনমন🙏 লক্ষ্য পদতলে...\nইতিহাস কবিতার আলোকে।শ্রদ্ধা রইল প্রিয় কবি।অনেক অনেক শুভেচ্ছা।\nগোপাল চন্দ্র সরকার ০৮/১১/২০১৯, ০৬:৩৪ মি:\nপ্রবুদ্ধ প্রিয় কবিকে অশেষ ধন্যবাদ ,শুভেচ্ছা , স্নেহাশিস ভাল থাকুন সদা ।\nস্বপন গায়েন (উদয়ন কবি) ০৮/১১/২০১৯, ০৫:৫০ মি:\nগোপাল চন্দ্র সরকার ০৮/১১/২০১৯, ০৫:৫৪ মি:\nকবিকে অশেষ ধন্যবাদ ,শুভেচ্ছা , ভাল থাকুন সদা ।\nশঙ্খজিৎ ভট্টাচার্য ০৮/১১/২০১৯, ০৩:২৯ মি:\nঅসাধারণ কাব্য কথা।\nগোপাল চন্দ্র সরকার ০৮/১১/২০১৯, ০৪:৩৩ মি:\nঅবিরুদ্ধ মাহমুদ ০৮/১১/২০১৯, ০৩:২২ মি:\nঅনবদ্য প্রকাশে অনন্য সুন্দর কবিতা।। ভীষণ ভালো লাগলো।।শুভেচ্ছা রইলো প্রিয় কবি।। ভালো থাকবেন সব সময়।।\nগোপাল চন্দ্র সরকার ০৮/১১/২০১৯, ০৩:২৩ মি:\nসুপ্রভাত, প্রবুদ্ধ কবিকে অশেষ ধন্যবাদ ,শুভেচ্ছা , ভাল থাকুন সদা ।\nমোঃ বুলবুল হোসেন ০৮/১১/২০১৯, ০২:২৭ মি:\nভাল থাকবেন প্রিয় কবি সর্বদায়।\nগোপাল চন্দ্র সরকার ০৮/১১/২০১৯, ০২:২৮ মি:\nহিমাংশু আচার্য ০৮/১১/২০১৯, ০২:০৬ মি:\nসুন্দর লিখেছেন প্রিয় কবি | শুভেচ্ছা রইলো | ভালো থাকবেন |\nগোপাল চন্দ্র সরকার ০৮/১১/২০১৯, ০২:০৯ মি:\nসুমিত্র দত্ত রায় ০৮/১১/২০১৯, ০১:৫৮ মি:\nএমন লেখাই আজ কাম্য। অসংখ্য ধন্যবাদ কবিবর। শুভেচ্ছা অনন্ত।\nগোপাল চন্দ্র সরকার ০৮/১১/২০১৯, ০২:০২ মি:\nএম,এ, সালাম(সুর ও ছন্দের কবি) ০৮/১১/২০১৯, ০১:১৬ মি:\nদেশাত্ববোদকে নভেম্বরের মহান রুশক্রান্তি পাঠে বেশ লাগল,ধন্যবাদ।


প্রকাশ: ০৪ অক্টোবর ২০১৮, ২৩:০৫ | আপডেট : ০৪ অক্টোবর ২০১৮, ২৩:২৫\nজনপ্রিয় ফাস্ট ফুড চেইন কেএফসির সুনাম বিশ্বজুড়ে। মজাদার খাবারের জন্য বিখ্যাত হলেও সেসবের মান নিয়ে প্রশ্ন উঠেছে বহুবার। কখনো ফ্রায়েড চিকেনে কাঁচা মাংস বা কাঁচা হৃদপিন্ড পাওয়া গিয়েছে। কখনো রান্নায় পচা তেলের জন্য জরিমানা করা হয়েছে। আবার কখনো বা খাবারের মেন্যুতে আস্ত ‘ইদুর ভাঁজি’ দেওয়ারও অভিযোগ উঠেছে।\nসম্প্রতি সামাজিক যোগযোগমাধ্যম ফেসবুকে আবারও ভাইরাল হয়েছে কেএফসির কিছু খাবারের ছবি যেগুলোতে শুধু কাঁচা মাংসই নয়, রীতিমতো পোকা কিলবিল করছে। তবে খাবারগুলো কেএফসির কোন শাখা থেকে কেনা বা ছবিগুলো কবে তোলা সে তথ্য জানা যায়নি। ভাইরাল হওয়া ছবিগুলোতে যেসব মন্তব্য এসেছে, সেখানে সন্তোষ নয় বরং কেএফসির খাবার নিয়ে এমন বাজে অভিজ্ঞতা আগেও হয়েছে বলে দাবি করেছেন অনেকেই।\nবাংলাদেশে কেএফসির বেশ কয়েকটি শাখা রয়েছে। এর মধ্যে গত ২৩ মে রেস্টুরেন্টর ধানমন্ডি শাখাকে রান্নায় অপরিশোধিত পানি ব্যবহারের দায়ে এক লাখ টাকা জরিমানা করেন র‌্যাবের নির্বাহী ম্যাজিস্ট্রেট সারওয়ার আলম। এর আগেও কেএফসির ওই শাখাকে অস্বাস্থ্যকর উপায়ে খাদ্যপণ্য তৈরির জন্য জরিমানা করা হয়েছিল।\nমাসখানেক আগেই কেএফসি’র খাবারে মুরগির কাঁচা হৃৎপিণ্ড পাওয়ার পর ব্যাপক সমালোচনার মুখে পড়ে প্রতিষ্ঠানটি। অস্ট্রেলিয়ায় ফুড চেইনটির একটি শাখা থেকে রাতের খাবার কেনার পর সেখানে হৃৎপিণ্ড খুঁজে পায় এক তরুণ।\nটিমোথি নামের ২১ বছর বয়সী ওই তরুণ মেলবোর্নে কেএফসির একটি শাখা থেকে রাতের খাবারের জন্য একটি ‘অরিজিনাল টেন্ডারস বক্স (ওটিবি)’ নিয়ে আসেন। পরে ছোট ছোট টুকরা করা চিকেনের টেন্ডারের ভেতর একটি কাঁচা হৃৎপিণ্ড খুজে পান তিনি।\nএই নিয়ে অভিযোগ করলে তাকে খাবারের টাকা ফেরত দেয়া হয় এবং ভুলের জন্য ভোক্তাদের কাছে ক্ষমাও চায় প্রতিষ্ঠানটি।\nতবে এ যাবৎকালের সবচেয়ে বড় অভিযোগটি বোধহয় কেএফসির খাবারে ‘ইদুর ভাঁজা’ পাওয়াটা। এ বছরের মাঝামাঝি ফেসবুকে ভাইরাল হয়েছিল সেই ছবিটি। কেএফসিতে ‘ডিপ ফ্রাইড চিকেন’ অর্ডার দিয়ে আস্ত ইঁদুর ভাজা পাওয়ার অভিযোগ এনেছিলেন ক্যালিফোর্নিয়ার ডেভোরাউজ ডিক্সন নামের এক ব্যক্তি।\nএ নিয়ে মিরর, দ্যা ইন্ডিপেন্ডেন্ট, টাইমস অব ইন্ডিয়াসহ বিভিন্ন আন্তর্জাতিক সংবাদমাধ্যমও প্রতিবেদন প্রকাশ করে।\nডিক্সনের পোস্ট করা ছবিতে দেখা যায়, ফোলা গোলাকার পেট, লম্বা একটি লেজ ও ইঁদুরের মুখের আকৃতির ভাজা একটি খাবার। তিনি জোর গলায় বলছেন, এটি একটি কড়া ভাজা ইঁদুর, চিকেন নয়!\nডিক্সন জানান, অর্ডার করা চিকেন ফ্রাই দেখেই তার সন্দেহ হয়। সেটিতে তিনি লেজ খুঁজে পান। কিন্তু চিকেনে কেন ইঁদুরের মতো লেজ থাকবে! আদতে চিকেন বলে তাকে যেটা পার্সেল দেওয়া হয়েছে সেটি একটি আস্ত ইঁদুর ফ্রাই! সঙ্গে সঙ্গে তিনি ছোটেন কেএফসির ওই আউটলেটে। দেন অভিযোগ।\nডিক্সন একটি ভিডিও পোস্ট করেন যেন লোকে না ভাবে ছবিতে ফটোশপের কাজ করেছেন তিনি।\nদুটি ছবি পাশাপাশি পোস্ট করে উপরে তিনি লিখেন, ‘আইনি ব্যবস্থা নেওয়ার এখনই সময়!!! নিরাপদ থাকুন, ফাস্টফুড খাবেন না!!!’\nতাৎক্ষণিক ওই আউটলেটের কর্মকর্তা এটি ইঁদুর বলে স্বীকার করে মি. ডিক্সনের কাছে দুঃখ প্রকাশ করেন। একই সঙ্গে তিনি বিষয়টি তদন্ত করে দেখা হবে বলে জানান।\nপরে কেএফসি সংবাদমাধ্যমে একটি বিবৃতি দেয়। কেএফসি দাবি করে, তারা অনেক চেষ্টা করেও অভিযোগকারী ব্যক্তির সঙ্গে যোগাযোগ করতে ব্যর্থ হয়েছেন। বিষয়টি আজও অমীমাংসিতই রয়ে গেছে।


পুরোনো সার্কিট হাউস অত্রাঞ্চলে স্বাধীনতার প্রতীক – সুনামগঞ্জের খবর » আঁধারচেরা আলোর ঝলক\nপুরোনো সার্কিট হাউস অত্রাঞ্চলে স্বাধীনতার প্রতীক\nজেলার পুরাতন সার্কিট হাউসকে সংরক্ষণের দাবি উঠেছে বিশিষ্টজনদের পক্ষ থেকে। বাংলাদেশ পাবলিক সার্ভিস কমিশনের চেয়ারম্যান সুনামগঞ্জের সুসন্তান কবি ড. মোহাম্মদ সাদিক ঐতিহাসিক এই স্থাপনাটিকে সংরক্ষণ পূর্বক একে মুক্তিযুদ্ধ জাদুঘরে রূপান্তরের জন্য সরকারের উচ্চ পর্যায়ে আধা সরকারি পত্র পাঠিয়েছেন। গতকাল দৈনিক সুনামগঞ্জের খবরে প্রকাশিত এ সংক্রান্ত খবর থেকে বুঝা যায় এই দাবির সাথে জেলার বীর মুক্তিযোদ্ধাসহ বিভিন্ন শ্রেণি-পেশার মানুষ একমত রয়েছেন। আমরা জানি বৃটিশ শাসনামলে নির্মিত এই সার্কিট হাউসটি সরকারি উচ্চ পদস্তদের সাময়িক অবস্থানের জন্য নির্মিত করা হয়েছিলো। মূলত বৃটিশ শাসনকে তৃণমূলে সুদৃঢ়করণে অপরাপর আয়োজনের সাথে এই সার্কিট হাউসটিও গড়ে উঠে। শহরের এক প্রান্ত দিয়ে বয়ে চলা সুরমা নদীর সামনে এই সরকারি আবাসিক ভবনটির অবস্থান। ব্রিটিশ স্থাপত্যশৈলি অনুসরণে কাঠের পাটাতনের উপর স্থাপিত টিনের এই এক তলা ভবনটি নান্দনিক শোভার উৎকৃষ্ট নিদর্শন। সার্কিট হাউসের সামনে পিছনে ও দুই পাশে প্রচুর খালি জায়গা রয়েছে। সবকিছু মিলিয়ে তৎকালীন মহকুমা শহর সুনামগঞ্জের অন্যতম একটি ভবন ছিল এই সার্কিট হাউস। ব্রিটিশ শাসন কাল থেকে পাকিস্তান হয়ে স্বাধীন বাংলাদেশের নব্বই দশক পর্যন্ত এই সার্কিট হাউসটি উচ্চপদস্ত সরকারি পদবিধারী ও আমলাদের সেবায় নিয়োজিত থেকে এটি এই অঞ্চলের প্রশাসনিক ঐতিহ্যের নিদর্শনে পরিণত হয়েছে। এখন নতুন সার্কিট হাউস নির্মিত হয়েছে। প্রয়োজন ফুরিয়েছে পুরাতনটির। এখন এটি অনাদরণীয়। তাই এর শ্রী হানি ঘটছে। একদা সৌন্দর্যময় এই স্থাপনা সংস্কার আর মনোযোগের অভাবে এখন জীর্ণ হতে চলেছে। হয়তো আরও কিছুদিন গেলে এটি একেবারেই ব্যবহার অনুপযোগী হয়ে উঠবে। এর আগেই ঐতিহাসিক এই ভবনটির কোনো বন্দোবস্ত হলে শহরের একটি পুরোনো নিদর্শন অন্তত কালের বক্ষে বিলীন হওয়ার হাত থেকে বেঁচে যাবে।\nসার্কিট হাউসটির অনন্যতা তৈরি হয় মুক্তিযুদ্ধ কালে । পাক বাহিনির প্রথম সামরিক দলটি বাঙালি ক্যাপ্টেন মাহবুবের নেতৃত্বে শহরে এসে এই সার্কিট হাউসেই আস্তানা গাঁড়ে। স্বভাবতই স্বাধীনতাকামী বীর বাঙালির ক্ষোভের লক্ষ্যবস্তু হয়ে উঠে তখন এটি। পাকিস্তানি সামরিক প্রস্তুতির বিরুদ্ধে সুনামগঞ্জের প্রথম প্রতিরোধ যুদ্ধটি সংঘটিত হয় এই সার্কিট হাউসকে ঘিরেই। স্বাধীনতা যুদ্ধের সেই প্রথম প্রহরে ২৭ মার্চ এই অঞ্চলের বীর জনতা চতুর্দিক থেকে ঘিরে ফেলে সার্কিট হাউস। সাধারণ জনতার পাশাপাশি অস্ত্র হাতে ওই প্রতিরোধে যোগ দেন কিছু আনসার সদস্যও। এদেরই একটি দল এসসি বালিকা উচ্চ বিদ্যালয়ে অবস্থান নিয়ে সার্কিট হাউস লক্ষ্য করে গুলি বর্ষণ করতে শুরু করে। পাকবাহিনিও পালটা গুলি ছুঁড়তে শুরু করে। পাক হানাদারদের ছোঁড়া একটি গুলি বিদ্ধ হয় বালিকা বিদ্যালয়ে অ্যামবুশে থাকা আনসার সদস্য আবুল হোসেনের শরীরে। তাৎক্ষণিক শহীদ হন তিনি। এর আগে একটি মিছিল জুবিলী স্কুলের সামনে দিয়ে সার্কিট হাউস অতিক্রমকালে গুলিবিদ্ধ হন বিকশাওয়ালা গনেশ। প্রতিরোধের প্রথম দিনেই সার্কিট হাউস থেকে পাক বাহিনির ধেয়ে আসা গুলিতে শহীদ হন এই দুই অকুতোভয় বীর বাঙালি। মুক্তিযুদ্ধের এই স্মৃতি পুরাতন সার্কিট হাউসটিকে সরাসরি স্বাধীনতার একটি প্রতীকে পরিণত করেছে। জেলার প্রথম প্রতিরোধের স্বাক্ষী এই সার্কিট হাউসকে মুক্তিযুদ্ধ জাদুঘরে রূপান্তরের দাবিটি তাই অতিশয় যৌক্তিক।\nআমরা আশা করব ড. মোহাম্মদ সাদিকসহ জেলার বিশিষ্টজনদের অভিপ্রায়কে সম্মান জানিয়ে সরকার এই পুরোনো সার্কিট হাউসটিকে মুক্তিযুদ্ধ জাদুঘরে রূপান্তরের আশু পদক্ষেপ গ্রহণ করবেন। মুক্তিযুদ্ধ প্রজন্ম থেকে প্রজন্মান্তরে ছড়িয়ে দেয়ার মতো এক ঐতিহাসিক ঘটনা। এর প্রতিটি স্মৃতিচিহ্ন এই জাতির অহংকারের অস্তিত্ব। এইসব অহংকারকে বাঁচিয়েই আমাদের স্বাধীনতাকে অমরত্ব দিতে হবে।\n← পলাশ-চালবন্দ সড়ক সংস্কার কাজে ধীরগতি দ্রুত শেষ করার দাবি\nবীরশ্রেষ্ঠ নূর মোহাম্মদ শেখের ৪৮তম শাহাদতবার্ষিকী আজ →


রোহিঙ্গা প্রত্যাবাসনে মিয়ানমারকে সম্মত করার চেষ্টা করবে চীন\nমঙ্গল, ২২ অক্টোবর, ২০১৯\nপ্রকাশ : ০৫ জুলাই ২০১৯, ০৯:৪৭\nরোহিঙ্গাদের ফিরিয়ে নিতে মিয়ানমারকে সম্মত করাতে চীন চেষ্টা করবে বলে আশ্বস্ত করেছে।\nবাংলাদেশের প্রধানমন্ত্রী শেখ হাসিনা ও চীনের প্রধানমন্ত্রী কেকিয়াংয়ের মধ্যে দ্বিপাক্ষিক বৈঠকে বেইজিং এ আশ্বাস দিয়েছে।\nবৈঠকে চীনের প্রধানমন্ত্রী এই দীর্ঘস্থায়ী সমস্যা দ্রুত সমাধানে বাংলাদেশের প্রধানমন্ত্রীর সঙ্গে একমত পোষণ করে বলেন, এতে কোন সন্দেহ নেই যে এটা বাংলাদেশের জন্য একটি বড় সমস্যা।\nলি কেকিয়াং এ সমস্যা দ্বিপক্ষীয় ভিত্তিতে সমাধানেও গুরুত্বারোপ করেন। তিনি বলেন, চীন এই সমস্যা সমাধানে সহায়তা করবে।\nবৈঠক শেষে সাংবাদিকদের ব্রিফিংকালে পররাষ্ট্র সচিব মো. শহীদুল হক চীনের প্রধানমন্ত্রীকে উদ্ধৃত করে সাংবাদিকদের বলেন, বাংলাদেশ ও মিয়ানমার উভয়ে চীনের বন্ধু। আমরা এর আগে রোহিঙ্গা সমস্যা সমাধানে দু’দেশকে সহায়তা করেছি এবং আমরা আমাদের চেষ্টা অব্যাহত রাখবো।\nচীনের প্রধানমন্ত্রী বলেন, দু’দেশকে আলোচনার মাধ্যমে এই সমস্যার সমাধান বের করতে হবে।\nএ প্রসঙ্গে কেকিয়াং উল্লেখ করেন যে, চীন তার পররাষ্ট্রমন্ত্রীকে দু’বার মিয়ানমারে পাঠিয়েছে। আলোচনার মাধ্যমে এ সমস্যার সমাধানে প্রয়োজনে আমরা আবারো আমাদের মন্ত্রীকে মিয়ানমারে পাঠাবো।\nপ্রধানমন্ত্রী বলেন, রোহিঙ্গাদের নিজ দেশে ফিরে যাওয়ার মাধ্যমেই সমস্যার সমাধান হবে। কেন রোহিঙ্গারা ফিরে যেতে চায় না? উল্লেখ করে তিনি বলেন, মিয়ানমারকে এ সমস্যার সমাধান করতে হবে। এক্ষেত্রে বাংলাদেশের করার কিছুই নেই। বাংলাদেশ রোহিঙ্গা প্রত্যাবর্তনে দ্বিপক্ষীয় ব্যবস্থা করেছে। আমরা এ ব্যাপারে সব ধরনের প্রয়াস চালিয়েছে। কিন্তু, রোহিঙ্গারা ফেরত যেতে চায় না। কারণ, তারা শঙ্কিত যে তাদের ওপর আবারো নৃংশসতা চালানো হবে।\nএই শংকা দূর করতে এবং রোহিঙ্গারা যাতে নিরাপদে, মর্যাদা ও নিজস্ব পরিচয়ে নিজ দেশে ফেরত যেতে পারে সেজন্য অনুকূল পরিবেশ গড়ে তুলতে চীনের ভূমিকা পালনের ওপর গুরুত্বারোপ করেন প্রধানমন্ত্রী শেখ হাসিনা।\nবাংলাদেশের প্রধানমন্ত্রীর বক্তব্যের প্রেক্ষিতে চীনের প্রধানমন্ত্রী বলেন যে, তাঁর দেশ এটা বুঝতে পেরেছে যে রোহিঙ্গা সমস্যা হচ্ছে বাংলাদেশের জন্য বড় চ্যালেঞ্জ। চীনের প্রধানমন্ত্রী রোহিঙ্গা সংকটে মানবিক সাড়ার জন্য বাংলাদেশের প্রধানমন্ত্রীকে ধন্যবাদ জানান।\nফেসবুকে নারী পুলিশের আপত্তিকর ছবি: অপরাধী চক্র সনাক্ত, গ্রেপ্তার\nরিহ্যাব এর দুই পরিচালক গ্রেপ্তার, মিলেছে ধর্ষণের আলামত\nজিন তাড়ানোর নামে ধর্ষণ, কবিরাজ গ্রেপ্তার\n'দুর্নীতি করে কোনো অপরাধী ছাড় পাবে না'\nনারী ইমার্জিং এশিয়া কাপের সূচি\nবাজাজ এর প্রথম ইলেকট্রিক স্কুটার চেতক


মানবতার বন্ধু মুহাম্মদ রসূলুল্লাহ্ সা. – Page 32 – শিবির অনলাইন লাইব্রেরি\nএ পর্যন্ত আমরা রসূল সা. এর পরিচালিত আন্দোলনের ফলাফল তুলে ধরলাম। এর পর বেশী দিন অতিবাহিত না হতেই তিনি ইন্তিকাল করেন। কিন্তু তাঁর প্রশিক্ষিত ও প্রতিপালিত মুসলমানরা এ কাজ অব্যাহত রাখে এবং ইসলামী আন্দোলন দশ পনেরো বছরের মধ্যেই বিশাল এলাকায় ছড়িয়ে পড়ে।\nবিদায়ী হজ্জে রসূল সা. যেভাবে অংশগ্রহণ করেন, যেভাবে তিনি আপন সাথীদের সম্বোধন করেন এবং যে ভাষায় তিনি ওসিয়ত করেন ও আবেদন জানান, তা থেকে বুঝা যাচ্ছিল যে, রসূল সা. সামষ্টিকভাবে সকলকে বিদায় সম্ভাষণ জানিয়েছিলেন। প্রত্যাবর্তনকালে ‘গাদীরে খুম’ নামক পুস্করিনীর পাশে যাত্রা বিরতির সময় বিশিষ্ট সাথীদের উদ্দেশ্যে তিনি আরো একটা ভাষণ দেন। এ ভাষণে বিদায়ের মনোভাব আরো স্পষ্ট হয়ে ওঠে। তার ভাষাও ছিল এমন যে, শোনলে কান্না এসে যায়। প্রথমে চিরাচরিত রীতি অনুসারে আল্লাহর প্রশংসা করেন। তারপর বলেনঃ\n“হে জনমন্ডলী, আমি একজন মানুষ। হয়তো খুব শীগগীরই আমার কাছে আল্লাহর আহ্বায়ক এসে যাবে এবং তার ডাকে সাড়া দেব। আমি দুটো দায়িত্বের বোঝা তোমাদের কাছে রেখে যাচ্ছি। তার একটা আল্লাহর কিতাব। এতে রয়েছে সঠিক পথের নির্দেশনা, আলো ও হিকমত। এরপর কোরআন সম্পর্কে উদ্দীপনা ও সতর্কতামূলক বেশ কিছু কথা বলেন। তারপর বলেন, দ্বিতীয় বোঝাটি হলো, আমার পরিবারের লোকেরা। আমার পরিবারের লোকদের সম্পর্কে আমি তোমাদেরকে আল্লাহর কথা স্মরণ করার আহ্বান জানাই।”\nনবীগণকে অতিমানব ও অমানব আখ্যায়িত করে যারা নানা ধরনের গোমরাহীর পথ উন্মুক্ত করেছিল, তাদের সেই সব গোমরাহী দূর করার জন্য তিনি নিজেকে মানুষ বলে আখ্যায়িত করেন। যে নবীগণ শেরকের মূল্যোৎপাটন ও আল্লাহর একত্ব প্রতিষ্ঠার জন্য আজীবন সংগ্রাম করেন, অদৃষ্টের নির্মম পরিহাস যে, অতিরঞ্জকরা সেই নবীদেরকেই আল্লাহর সন্তান আখ্যায়িত করে তাদেরকে আল্লাহর অংশ ও চিরঞ্জীব সত্তা বলে গণ্য করেছে। রসূল সা. নিজের বিদায়ের মুহূর্ত ঘনিয়ে আসার আগে নিজের সাথীদেরকে এই বলে সতর্ক করেন যে, আমি মানুষ। তাই অন্যান্য মানুষের মত আমার ওপরও আল্লাহর আইন চালু হবে। তারপর তিনি তাদেরকে কঠোরভাবে কোরআন অনুসরণের নির্দেশ দেন এবং এটাকে একটা দায়িত্বের বোঝা বলে অভিহিত করেন। কেননা রসূল সা. এর ঘনিষ্ঠ আত্মীয়গণ তাঁর জীবনের প্রতক্ষ্যদর্শী এবং তাঁর মূল্যবান শিক্ষাসমূহের আমানতদার। এ দিক থেকে তারা উম্মতের জন্য ইসলামী শিক্ষার উৎস। অপর দিকে তাদের জন্য তিনি কোন ধন সম্পদ রেখে যাননি এবং তাদের ভবিষ্যতকে আল্লাহর হাত সোপর্দ করে গেছেন। তাই এটা সুস্পষ্ট যে, রসূল সা. এর পর তাদের ব্যাপারে মুসলমানদের ওপর বিরাট গুরুদায়িত্ব বর্তে। কিন্তু তীব্র আত্মমর্যাদাবোধের কারণে তিনি এ বিষয়ে কোন স্পষ্টোক্তি না করে ইংগিতের মধ্যেই সীমিত রেখেছেন।\nএই ভাষণেই অথবা পরবর্তী অন্য কোন ভাষণে রসূল সা. সাধারণ মুসলমান ও সাহাবায়ে কেরামকে আরো একটা কথা একটা অসাধারণ প্রয়োজনের আলোকে বলেছিলেন। ব্যাপারটা ছিল এই যে, হযরত আলীর সাথে যে ক’জন সাহাবীকে ইয়ামানে পাঠানো হয়েছিল, তাদের কোন ব্যাপারে হযরত আলীর সাথে কিছুটা মতভেদের সৃষ্টি হয়ে যায়। আসলে বড় বড় কাজের সময় কখনো কখনো এমন কঠিন পরিস্থিতির উদ্ভব হয় যে, মেজাজের পার্থক্যের সাথে সাথে মতেরও অমিল ঘটে যায়। কখনো কখনো তিক্ত বা উত্তপ্ত বাক্য বিনিময়ের দরুন অন্তরে অস্থায়ীভাবে হলেও ক্ষোভ বা অসন্তোষ দানা বাধে। মানুষের দ্বারা তৈরী সংগঠন, চাই তা খালেছ ইসলামী কাজের জন্যই সংগঠিত হোক কিংবা তার নেতৃত্বে নবীদের ন্যায় নিষ্কলঙ্ক মানুষই বহাল থাকুক, মানুষের যাবতীয় স্বভাবসুলভ দুর্বলতা থেকে মুক্ত থাকবে- এটা কিছুতেই সম্ভব নয়। মতপার্থক্য ও আবেগের সংঘাত একটা আপাদমস্তক সৎ,s সত্য নিষ্ঠ, নির্মল ও নিখুঁত সমাজেও দেখা দিতে পারে। এ জন্য বড় বড় কাজ সম্পাদনের জন্য সেই সব মহানুভব, সহিষ্ণু, ধৈর্যশীল ও উদার লোকদের প্রয়োজন, যারা মতবিরোধ দেখা দেয়া সত্ত্বেও খাপ খাইয়ে চলতে পারে। সাহাবায়ে কেরামের সংগঠনেও কখনো কখনো বিরোধ দেখা দিত। কিন্তু তাদের অসাধারণ সহনশীলতার কারণেই এই বিরোধ সত্ত্বেও সহযোগিতা অব্যাহত থাকতো। তিক্ততা ও উত্তেজনার সৃষ্টি হলেও তা হতো সাময়িক। এ ক্ষেত্রেও এ ধরনেরই একটা পরিস্থিতির সৃষ্টি হয়েছিল। বিশেষত হযরত বারীদার মনে বিরোধের প্র্রভাব এত তীব্র হয়ে উঠেছিল যে, তিনি রসূল সা. এর কাছে হযরত আলীর বিরুদ্ধে নালিশ করে দিলেন। কিন্তু হযরত আলীর ন্যায় প্রথম শ্রেণীর ব্যক্তিত্ব সম্পর্কে অভিযোগ সৃষ্টি হওয়া, তা দীর্ঘস্থায়ী হওয়া, ব্যক্তিগত মনোকষ্টের রূপ নেয়া এবং তারপর রসূল সা. এর কাছে অভিযোগ আকারে উপস্থাপিত হওয়া কিছুটা জটিল ব্যাপারই ছিল। অভিযোগটা শুনে রসূল সা. ব্যথিত হন এবং চেহারার রং পাল্টে যায়। এই প্রেক্ষাপটে তিনি তার চিরাচরিত নিয়ম অনুসারে কারো নাম উল্লেখ না করেই বললেন, “আমি যার বন্ধু, আলীও তার বন্ধু। হে আল্লাহ, যে আলীর সাথে বন্ধুত্ব রাখে, তুমিও তার সাথে বন্ধুত্ব রাখ। আর যে আলীর সাথে শত্রুতা পোষণ করে, তার সাথে তুমিও শত্রুতা পোষণ কর।”\nএ কথা সবার জানা যে, যে আন্দোলনে রসূল সা. যথা সর্বস্ব বিলিয়ে দিয়েছিলেন, হযরত আলীও তাতে সর্বস্ব উৎসর্গ করে রেখেছিলেন। একই দাওয়াতের আহ্বায়ক, একই মিশনের পতাকাবাহী, একই চিন্তাধারার অনুসারী এবং একই পথের পথিক, উপরন্তু এত ঘনিষ্ঠ আত্মীয় যে, উভয়ের মধ্যে বিন্দুমাত্রও ব্যবধান সৃষ্টি করা সম্ভব নয়। এমন দু’জনের একজনকে ভালোবাসা ও অপর জনের প্রতি বিক্ষুদ্ধ থাকা কিভাবে সম্ভব? রসূল সা. ও তার ঘনিষ্ঠতম সাহাবীদের মধ্যে এ ধরনের সম্পর্কই ছিল। আকীদা, আদর্শ ও লক্ষ্যের ভ্রাতৃত্বের বন্ধনে গোটা সংগঠন গভীরভাবে আবদ্ধ ছিল। বিশেষত এর প্রথম কাতারের ব্যক্তিবর্গ, যাদেরকে রসূল সা. বিশেষভাবে প্রশিক্ষণ দিয়েছিলেন, তাদের মধ্যে ভেদাভেদ করে কাউকে ভালোবাসা ও কারো প্রতি মনোকষ্ট পোষণ করার কোন সুযোগই ছিলনা। রসূল সা. কষ্ট পেয়েছিলেন এজন্য যে, যে দলকে তিনি বছরের পর বছর ধরে প্রশিক্ষণ দিয়েছেন, তার মধ্যে যদি ভ্রাতৃত্বের বন্ধন এত দুর্বল হয়ে থাকে, তার শীর্ষস্থানীয় ব্যক্তিদের প্রতি অসন্তোষ ও ক্ষোভ পোষণ করা হয় এবং মতেভেদের কারণে ব্যক্তিগত দীর্ঘস্থায়ী ক্ষোভের সৃষ্টি হয়, তা হলে এই বিশাল লক্ষ্য নিয়ে মুসলমানরা সামনে অগ্রসর হবে কি করে?\nএ সময় রসূল সা. দেখতে পাচ্ছিলেন নিজের বিদায়ের সময় ঘনিয়ে আসছে। তিনি এই চিন্তায়ই মগ্ন ছিলেন যে, এখন সমস্ত দায়িত্বের বোঝা এই সংগঠনের কাঁধের ওপরই অর্পিত হতে যাচ্ছে। ভবিষ্যতে মুসলমানদেরকে রসূল সা. এর পরিবর্তে নেতৃত্বের এই সারির পেছনেই চলতে হবে, যার ভেতরে রসূল সা. নিজের বিশ্বস্ততম সাথীদেরকে অন্তর্ভুক্ত করে দীর্ঘ প্রশিক্ষণ দিয়েছেন এবং যার প্রতিটি ব্যক্তিকে তিনি গভীরভাবে ভালোবাসেন। এ কারণে তিনি অত্যন্ত কঠোর ভাষায় সতর্ক করার উদ্দেশ্যে ঐ কথাটা বলেছিলেন। আশ্চর্যর বিষয় যে, কিছু লোক ঐ উক্তির ভেতর থেকেই রসূলের সা. পরবর্তী খলিফা নিয়োগের দর্শন খুঁজে বের করেছে। এটা কিভাবে বের করা হলো, তা আমার বুঝে আসেনা।\nএ আলোচনাটা এসে গেল নিতান্তই আনুসংগিকভাবে। নচেত আমাদের আসল উদ্দেশ্য ছিল এই বিষয়টা ফুটিয়ে তোলা যে, সমগ্র বিদায় হজ্বের সফরকালেই রসূল সা. অনুভব করছিলেন যে, এখন তাঁর পরকালের সফর আসন্ন প্রায়। এই অনুভূতির আলোকেই তিনি বিভিন্ন গুরুত্বপূর্ণ নির্দেশ ও ওসিয়ত করতে থাকেন।\nএকাদশ হিজরীর সফর মাসের শুরু থেকেই রসূল সা. এর পবিত্র আত্মা আখেরাতের সফরে যাওয়ার প্রস্তুতি নিতে শুরু করে। একদিন তিনি ওহুদে চলে গেলেন এবং ওহুদের শহীদদের জন্য সিজদায় গিয়ে দোয়া করলেন। ফিরে এসে পুনরায় নিন্মোক্ত ভাষণ দেনঃ\n“হে জনমন্ডলী, আমি তোমাদের আগেই বিদায় নিয়ে যাবো এবং আল্লাহর কাছে তোমাদের সম্পর্কে সাক্ষ্য দেব। আল্লাহর কসম, আমি এখানে বসেই হাউজে কাউসার দেখতে পাচ্ছি, আমাকে বিভিন্ন সাম্রাজ্য জয়ের চাবিকাঠি দেয়া হয়েছে। (অর্থাৎ দাওয়াতের ফলে বিভিন্ন রাজ্য বিজিত হবে।) আমি এ আশংকা করিনা যে, তোমরা আমার পর মোশরেক হয়ে যাবে। আমার আশংকা শুধু এই যে, তোমরা পার্থিব স্বার্থের দ্বন্দ্ব সংঘাতে পড়ে যাবে।”\nতারপর মধ্যরাতে বাকী’র গোরস্থানে গিয়ে কবরবাসীর জন্য মাগফেরাত কামনা করেন এবং বলেন, “আমিও শীগগীরই তোমাদের সাথে এসে মিলিত হব।” তারপর একদিন বিশেষভাবে বিশিষ্ট সাথীদেরকে জমায়েত করে নিম্নরূপ ভাষণ দিলেনঃ\n“হে মুসলমানগণ! তোমাদের অভিনন্দন! আল্লাহ তোমাদের আপন করুণায় অীভিষিক্ত করে রাখুন। তিনি তোমাদের মনের কষ্ট দূর করে দিন। তোমাদেরকে জীবিকা দিন। তোমাদেরকে সাহয্য করুন। তোমাদেরকে উন্নতি দিন। তোমাদেরকে শান্তি ও নিরাপত্তা দিন। আমি তোমাদেরকে আল্লাহকে ভয় করার নির্দেশ দিচ্ছি, তোমাদেরকে আল্লাহরই তত্ত্বাবধানে সোপর্দ করছি এবং তোমাদেরকে তাঁর সম্পর্কে সতর্ক হবার আহ্বান জানাই। কেননা আমি প্রকাশ্য সতর্ককারী। দেখ, আল্লাহর জনপদগুলোতে তাঁর বান্দাদের মধ্যে অহংকার ও দাম্ভিকতার আচরণ করোনা। আল্লাহ তায়ালা আমাকে ও তোমাদেরকে বলেছেনঃ “আখেরাতের সেই গৃহ আমি ঐ সব লোকের জন্যই নির্দিষ্ট করেছি, যারা পৃথিবীতে অহংকার ও অরাজকতা ছড়াবার ইচ্ছা পোষণ করেনা। আর পরকালের সাফল্য তো মুত্তাকীদের জন্যই।” তোমাদের সকলের ওপর এবং ইসলাম গ্রহণ পূর্বক আমার বায়রাতে অন্তর্ভুক্ত লোকদের সকলের ওপর সালাম বর্ষিত হোক।”\nবাকী’র কবরস্থান থেকে ফিরে আসার পর মাথায় হালকা ব্যথা শুরু হলো। ২৯শে সফর এক মৃত ব্যক্তির জানাযায় যাওয়া আসা করায় মাথা ব্যথা বেড়ে গেল। রোগের প্রাথমিক হাল্কা অবস্থায় এগারো দিন পর্যন্ত মসজিদে নববীতে এসে নিজেই নামাযের ইমামতি করতে লাগলেন। রোগ বৃদ্ধির ফলে ঘরের মধ্যে বিছানায় শুয়ে থাকেন এক সপ্তাহ। এরপর রোগ আরো বৃদ্ধি পেলে অন্য সকল স্ত্রীর কাছ থেকে অনুমতি নিয়ে হযরত আয়েশার কক্ষে চলে আসেন।\nরোগের দরুন তিল তিল করে মৃত্যু পথে এগিয়ে যাচ্ছিলেন- এরূপ অবস্থায়ও ইসলামী আন্দোলনের দায়িত্বের কথা তিনি ভোলেননি। তবুক ও মুতার যুদ্ধের উদ্দেশ্যে তখনো সফল হতে বাকী। সামান্য শৈথিল্য দেখালেই শত্রুরা আসকারা পেয়ে যাওয়ার আশংকা ছিল। তাই এই পরিস্থিতিতেই ২৬শে সফর মুসলমানদেরকে রোম অভিযানের প্রস্তুতি গ্রহণের নির্দেশ দিলেন। পরের দিন হযরত উসামা ইবনে যায়েদকে এই অভিযানের সেনাপতি মনোনীত করলেন। তাকে বললেন, “যাও, আল্লাহর নাম নিয়ে তোমার পিতার শাহাদাতের স্থানে পৌঁছে যাও এবং আল্লাহকে যারা অমান্য করে তাদের ওপর আক্রমণ পরিচালনা কর। তিনি নিজ হাতে পতাকা তৈরী করে হযরত বারীদা বিন খুসাইব আসলামীর হাতে দিলেন। একেতো অল্প বয়স্ক, তদুপরি রসূল সা. এর মুক্ত গোলাম ও পালিত পুত্র যায়েদের ছেলে হওয়ার কারণে হযরত উসামার নিযুক্তি নিয়ে কেউ কেউ কানাঘুষা করতে লাগলো যে, বড় বড় আনসার ও মোহাজের থাকতে এই কিশোরকে কেন সেনাপতি নিয়োগ করা হলো। বিষয়টি রসূল সা. এর কানে গেলে তিনি নিদারুণভাবে মর্মাহত হলেন এবং প্রবল কষ্ট সত্ত্বেও মাথায় পট্টি বেঁধে মসজিদে উপস্থিত হলেন। তারপর গাদীরে খুমের অনুরূপ ভাষণ দিলেন, তিনি বললেনঃ\n“আমি শুনতে পেয়েছি, তোমরা উসামা সম্পর্কে নানা কথা বলেছ। ইতিপূর্বে তার বাবাকে সেনাপতি নিয়োগ করা সম্পর্কেও তোমরা আপত্তি তুলেছিলে। অথচ আল্লহর কসম, সে তার যোগ্য ছিল। তারপর তার ছেলেও এ কাজের যোগ্য। যায়েদ বিন হারেসাও আমাদের কাছে সবার চেয়ে প্রিয় ছিল। আর তার ছেলে উসামাও আমাদের কাছে এখন সবার চেয়ে প্রিয়।”\nইতিপূর্বে (ইন্তিকালের পাঁচ দিন আগে) মাথায় সাত মশক পানি দিয়ে গোসল করেছেন। এই গোছলে শরীরটা একটু হালকা হলে তাঁকে ধরাধরি করে মসজিদে নিয়ে যাওয়া হলো। সেখানে তিনি সাহাবীদের সমাবেশে সর্বশেষ ভাষণ দিলেন। বললেনঃ\n“তোমাদের পূর্ববর্তী লোকেরা নবীদের ও পুন্যবান লোকদের কবরকে পূজা করতো। তোমরা এরূপ করোনা। আমার তীরধানের পর আমার কবরকে পূজার জায়গায় পরিণত করোনা। যারা নবীদের কবর পূজা করবে, তাদের ওপর আল্লাহর মারাত্মক গযব নেমে আসা অবধারিত। আমি তোমাদেরকে এ কাজ করতে নিষেধ করছি। আমি তোমাদের কাছে সত্য বাণী পৌঁছিয়ে দিয়েছি। হে আল্লাহ! তুমি স্বয়ং এর সাক্ষী।”\nতারপর নামায পড়ালেন এবং নামাযের পর আবার বললেনঃ\n“আমি তোমাদেরকে আনসারদের সম্পর্কে সাবধান করছি। তারা ছিল আমার দেহের পোশাক এবং আমার পথের সম্বল। তারা তাদের দায়িত্ব পালন করেছে। এখন তোমাদের ওপর তাদের অধিকার দেয়া বাকী রয়েছে। অন্যেরা উন্নতি লাভ করবে। কিন্তু আনসাররা যেখানে ছিল, সেখানেই থেকে যাবে। আনসারদের মধ্যে যারা সৎ ও যোগ্য তাদের কদর দিও। আর যারা ভুল করে, তাদেরকে ক্ষমা করে দিও। আল্লাহ তায়ালা তাঁর বান্দাকে এখতিয়ার দিয়েছিলেন যে, সে ইচ্ছা করলে দুনিয়া ও তার চিত্তবৈভব গ্রহণ করতে পারে, অথবা আল্লাহর কাছে তার জন্য যা কিছু আছে তা গ্রহণ করতে পারে। কিন্তু বান্দা আল্লাহর কাছে তার জন্য নির্ধারিত যা ছিল তাই গ্রহণ করে নিল।”\nরুগ্নাবস্থায় রসূল সা. যা কিছুই বলতেন, তাতেই সাধারণভাবে বিদায়ী মনোভাব প্রকাশ পেত। কিন্তু উপরোক্ত ভাষণের শেষ বাক্য কয়টিতে খুবই স্পষ্ট ইংগিত ছিল। হযরত আবু বকর রা. এটা তৎক্ষণাত বুঝে ফেললেন এবং অধীরভাবে কাঁদতে লাগলেন।\nএক পর্যায়ে তিনি নামাযের জামায়াতে হাজির হতেও অক্ষম হয়ে পড়লেন। তখন তিনি হযরত আবু বকর রা. কে নিজের জায়গায় ইমামতি করার নির্দেশ দিলেন। রোগ ক্রমেই বৃদ্ধি পাওয়ায় মুসলমানদের মধ্যে অস্থিরতা বেড়ে গেল। লোকেরা উৎকন্ঠিত হয়ে বারবার মসজিদে নববীর চারপাশে চক্কর দিতে থাকলে রসূল সা. হযরত আলী রা. ও হযরত ফযল বিন আব্বাসের কাঁধে ভর দিয়ে মসজিদে এলেন এবং মিম্বরের সর্বনিম্ন ধাপে বসে একেবারেই সর্বশেষ ভাষণটি দিলেন এভাবেঃ\n“হে জনমন্ডলী, জানতে পারলাম যে তোমরা আমার মৃত্যুর ভয়ে ভীত। পৃথিবীতে যত নবী এসেছেন, তাদের কেউ কি চিরজীবী হয়েছেন? আল্লাহর কাছে আমাকেও যেতে হবে, তোমাদেরকেও যেতে হবে। আমি ওসিয়ত করছি, প্রথম যারা হিজরত করেছে, তাদের সাথে সদাচরণ কর এবং মোহাজেররাও যেন পরস্পরের সাথে সদাচরণ করে।” এরপর সূরা আল আসর পড়লেন এবং বললেনঃ “সব কাজ আল্লাহর ইচ্ছা অনুসারে চলে। যে কাজে বিলম্ব প্রয়োজন, তাতে তাড়াহুড়ো করোনা। কেউ তাড়াহুড়ো পছন্দ করলেই আল্লাহ তাড়াহুড়ো করেননা। আমি ওসিয়ত করছি যে, আনসারদের সাথে ভালো ব্যবহার কর। তারা তোমাদের আগেই মদিনাকে নিজেদের মাতৃভূমি পরিণত করেছে এবং ঈমান আনাকে নিজেদের দায়িত্ব গণ্য করেছে। তারা কি তোমাদেরকে তাদের ফসলে শরীক করেনি? তারা কি তোমাদেরকে জায়গা দেয়ার জন্য নিজেদের বাড়ীকে প্রশস্ত করেনি? তারা কি নিজেদের প্রয়োজন উপেক্ষা করেও তোমাদেরকে অগ্রাকিার দিওনা। আমি আগে চলে যাবো। তোমরা পরে এসে আমার সাথে মিলিত হবে। হাউজে কাওসারে সাক্ষাতের প্রতিশ্রুতি দিচ্ছি।”\nএই ভাষণগুলোকে বিভিন্ন বর্ণনার বিভিন্ন সময়ের সাথে সম্পৃক্ত করা হয়েছে। কিন্তু একটি মত এই যে, এই সব বক্তব্য একই ভাষণের অংশ। সম্ভবত এই মতটিই সঠিক।\nসোমবার দিন [ইন্তিকালের তারিখ নিয়ে বিস্তর মতভেদ রয়েছে। কোন রেওয়ায়েতে ১লা,কোন রেওয়ায়েতে ২রা, কোন রেওয়ায়েতে ১২ এবং কোন রেওয়ায়েতে ১৩ ই রবিউল আউয়াল উল্লেখ করা হয়েছে। তবে সর্বাধিক প্রসিদ্ধ তারিখ হচ্ছে ১২ই রবিউল আউয়াল] রসূল সা. এর স্বাস্থ্য শেষ বারের মত একটু স্বাভাবিক হলো। তিনি মেসওয়াক করলেন। পর্দা তুলে সমবেত সাহাবাদেরকে এক নজর দেখলেন এবং মুচকি হাসলেন। এর কয়েক মুহুর্ত পরই তিনবার বললেনঃ\nসেই সাথে হযরত আয়েশার কোলে মাথা রেখে মহান আল্লাহর কাছে চলে গেলেন। “ইন্না লিল্লাহি ওয়া ইন্না ইলাইহি রাজিউন।”\nআজ সেই মহান সত্তা পৃথিবী থেকে বিদায় নিলেন, যিনি মানব জাতিকে নব জীবন দান করেছিলেন এবং যিনি মানব জাতির কাফেলাকে দস্যুদের কবলমুক্ত করে সঠিক পথে বহাল রাখার জন্য ভয়াবহ কষ্ট সহ্য করেছিলেন অথচ দুনিয়ার জীবনে তার কোন বদলা নেননি।\nরসূল সা. এর ঘনিষ্ঠতম ও সারা জীবনের সাথীদের জন্য এই মর্মান্তিক ঘটনা কতদূর শোকাবহ ছিল, তা কল্পনা করাও দুসাধ্য। যারা রসূল সা. কে এক নজর দেখেও নতুন শক্তি ও প্রেরণা লাভ করতেন, তাদের চোখে আকাশ পৃথিবী নিশ্চয়ই ঘুরপাক খেয়েছিল। তাদের কাছে হয়তো মনে হয়েছিল সমগ্র মানবেতিহাস ওলট পালট হয়ে গেছে। হযরত ওসমান রা. নির্বাক এবং হযরত আলী নিস্তব্ধ হয়ে গেলেন। হযরত ওমর মস্তিস্কের ভারসাম্য হারিয়ে ফেললেন। আর হযরত আব্দুল্লাহ ইবনে উনাইস তো শোকাহত হয়ে মারাই গেলেন।\nএই ভয়াবহ বিয়োগান্ত ঘটনা এমনিতেও ছিল এক শোকের পাহাড়। তদুপরি এটি সংঘটিত হলো এক চরম বিপজ্জনক পরিস্থিতিতে। একদিকে রোম সাম্রাজ্যের পক্ষ থেকে আগ্রাসনের আশংকা বিরাজ করছিল এবং সে জন্যই উসামার বাহিনী রওনা হচ্ছিল। অপরদিকে ইসলাম ত্যাগ ও যাকাত প্রদানে অস্বীকৃতির হিড়িক চলছিল। তৃতীয় দিকে ইসলামী আন্দোলন পার্শবর্তী রাজ্যগুলোকে দাওয়াত দেয়ার সাথে সাথে খানিকটা হুমকিও দিয়ে রেখেছিল। অভ্যন্তরীণ ক্ষেত্রে এ সমস্যাও ছিল যে, মোনাফেকির অবদমিত সমস্যাটা পুনরায় মাথা চাড়া দেয়ার সম্ভাবনা ছিল। কিন্তু রসূল সা. এমন সুষ্ঠ ও নিখুঁতভাবে মুসলমানদেরকে প্রশিক্ষণ দিয়েছিলেন যে, তারা অবিলম্বেই নিজেদের আবেগকে নিয়ন্ত্রিত ও অশান্ত মনকে শান্ত করে ফেললো। হতাশা ও অস্থিরতাকে কাটিয়ে বিদায় করে নিজেদের গুরুদায়িত্ব পালনের চিন্তায় মনোনিবেশ করলো। রসূল সা. এর ন্যায় ব্যক্তির ইন্তিকালে শোক পালন করার চাইতে অনেক বেশী গুরু দায়িত্ব তাঁর অনুসারীদের জন্য এই ছিল যে, তারা এই আন্দোলন ও রাষ্ট্রব্যবস্থার স্থীতিশীলতা ও নিরাপত্তাকে নিশ্চিত করবে, যা এরূপ পরিস্থিতিতে সামান্য শৈথিল্য দেখালেই ছিন্ন ভিন্ন হয়ে যেতে পারে। যে ব্যক্তি বহু বছর যাবত সমগ্র আন্দোলনের প্রাণশক্তিতে পরিণত হয়েছিলেন এবং সকল সাহাবীর পরিপূর্ণ আস্থা ও গভীর ভালোবাসার পাত্র ছিলেন, তাঁর আকস্মিক তীরোধানে সহসাই অত্যন্ত মারাত্মক শূন্যতার সৃষ্টি হয়ে যেতে পারে। এই শূণ্যতাকে যথাসময়ে পূরণ না করলে ভয়াবহ পরিণতি দেখা দিতে পারে। রসূল সা. এর হাতে গড়া মুসলিম সংগঠনটি নিজেদের দায়িত্ব সচেতনতা ও চারিত্রিক দৃঢ়তার নজীরবিহীন প্রমাণ এভাবে দিল যে, তৎক্ষণাত এই শূন্যতাকে পূরণ করে ফেললো এবং শৃংখলার বন্ধনকে মোটেই শিথিল হতে দিলনা। রসূল সা. এর স্থলাভিষিক্ত কে হবে, তা নিয়ে কোন দ্বন্দ্বসংঘাত হলোনা, তলোয়ার চালাচালিও হলোনা, কোন হৈ হাঙ্গামা হলোনা, সাকীফায়ে বনু সায়েদা চত্তরে মুসলিম জামায়াতের প্রধান প্রধান ব্যক্তিগণ পরামর্শের জন্য বসলেন এবং সংক্ষিপ্ত আলোচনার পর ইসলামের শুরায়ী তথা পরামর্শ ভিত্তিক গণতন্ত্রের আওতায় হযরত আবু বকর সিদ্দিককে প্রথম খলিফা নির্বাচন করা হলো। পরে মসজিদে নববীতে অনুষ্ঠিত মুসলমানদের সাধারণ সমাবেশে সর্বসম্মতভাবে ঐ ফায়সালাকে অনুমোদন করা হলো।\nরসূল সা. এর ইন্তিকালের পর রসূলের মহান দাওয়াতী কাজের প্রসার ঘটানো এবং রসূলের সূচিত অসম্পূর্ণ কাজকে সম্পূর্ণ করতে যে দৃঢ়তা অন্তর্দৃষ্টি ও দক্ষতার পরিচয় হযরত আবু বকর দেন এবং যেভাবে হযরত ওমর, ওসমান, আলী ও নেতৃস্থানীয় অন্যান্য সাহাবীগণ তাঁর সহযোগিতা করেন, মানবেতিহাসে তার উদাহরণ খুব কমই পাওয়া যাবে। রসূল সা. এর হাতে গড়া এই মানুষটি প্রমাণ করে দিলেন যে, তিনিই মনু্ষ্যত্বের শ্রেষ্ঠতম নমুনা। নিঃস্বার্থ, সুদক্ষ ও অন্তর্দৃষ্টি সম্পন্ন হওয়ার দিক দিয়ে তার কোন জুড়ি ছিলনা। কঠিনতম পরিস্থিতিতেও তিনি নিজের দায়িত্ব ও কর্তব্য ভুলতেন না।\nইতিহাস সাক্ষী যে রসূল সা. এর তৈরী করা এই দল ও তার নেতারা কয়েক বছরের মধ্যেই ইসলামী আন্দোলনকে দুনিয়ার কোণে কোণে পৌঁছে দেন এবং রসূল সা. এর জীবদ্দশায় ও তার পরে এই কাজের গতিতে তেমন কোন পার্থক্য দেখা যায়নি।\nহে আল্লাহ, মুহাম্মদের ওপর দরূদ ও সালাম পাঠাও!\nপৃথিবীতে আজ যদি মুসলমানদের অস্তিত্ব বজায় থেকে থাকে, তবে তা এই মহান ব্যক্তিত্বের অক্লান্ত পরিশ্রমেরই ফল। সত্য ও ন্যায়ের বাণী যদি আমাদের মনমগজে সক্রিয় হয়ে থাকে, তবে তা এই পবিত্র সত্তার পরিশ্রমেরই ফল। মানব জাতির কল্যাণ ও সমৃদ্ধির জন্য তাঁর কাছে যদি কোন আদর্শ ও কর্মসূচী থেকে থাকে, তাহলে তা মুহাম্মদ সা. এরই সাধনা ও সংগ্রামেরই সুফল। আজ যদি আমাদের বুকে ইসলামী আন্দোলন পুনরুজ্জীবনের আকাংখা দানা বাঁধে, তবে এই প্রিয় নবীর ত্যাগ তিতীক্ষার পবিত্র স্মৃতির কল্যাণেই দানা বাঁধবে। ইসলামী আন্দোলনের পদ্ধতি ও মহান আল্লাহর প্রেরিত এই পথ প্রদর্শকের বাস্তব প্রশিক্ষণ থেকেই তা জানা সম্ভব। মানব জাতিকে আজ যদি কেউ নৈতিক মূল্যবোধ এবং সাফল্যের শাশ্বত মূলনীতি শিখাতে চায়, তবে সেটা স্বয়ং মুহাম্মদ সা. এর কাছ থেকেই অর্জন করতে হবে। রসূল সা. এর মত দাওয়াত দাতা, শিক্ষক, প্রশিক্ষক এবং নেতা যদি দুনিয়ায় না আসতো, তাহলে এই মুর্খতা ও অজ্ঞানতার ঘোর তমস্যা থেকে পৃথিবীকে মুক্ত করা সম্ভব হতোনা। তাই বলা যায়, রসূলই সা. ছিলেন সমগ্র ইসলামী বিপ্লবের মূল প্রাণশক্তি।\nমহানবী সা. আমাদের ও সমগ্র মানব জাতির কল্যাণার্থে নিজেকে যে ভয়ংকর শত্রুতার লক্ষ্যবস্তু বানিয়েছেন এবং বাতিলের সাথে লড়াই করতে গিয়ে যে প্রাণান্তকর কষ্ট সহ্য করেছেন এবং কোন বিনিময় গ্রহণ ছাড়াই নিজের যথাসর্বস্ব এই পথে বিলিয়ে দিয়েছেন, অতঃপর ইতিহাসের একটা নয়া যুগ, একটা পবিত্র সভ্যতা, ও একটা বিশাল আন্তর্জাতিক জাতি বা উম্মাত সৃষ্টি করেছেন এবং জ্ঞানবিজ্ঞান ও চিন্তার নিত্যনতুন জগত গড়ে তুলেছেন, সেই অসামান্য ও অসাধারণ কীর্তির জন্য আমাদের সমগ্র বিশ্ব মানবতা তার এই মহান বন্ধু ও অনুগ্রাহকের কাছে ঋণী। এত বড় উপকারের বিন্দুমাত্রও বিনিময় দান করতে আমরা অক্ষম। তাই হে মহান আল্লাহ! আমরা তোমারই কাছে আবেদন জানাই, তুমি আমাদের কৃতজ্ঞতার মনোভাবকে কবুল কর এবং তোমার রহমতের সীমাহীন ভান্ডার থেকে আমাদের পক্ষ থেকে এই অসামান্য অবদানের উপযুক্ত বদলা তাঁকে দান কর। রসূল সা. এর আত্মার ওপর রহমত, বরকত, ও শান্তি নাযিল কর, তাঁর মর্যাদা সমুন্নত কর এবং রসূল সা. এর দাওয়াত ও আন্দোলনকে পুনরায় বিজয় দান কর, বিস্তৃতি দান কর এবং তোমরা আরো অধিক সংখ্যক বান্দাকে ইসলামী বিধানের কল্যাণ ও সুফল দ্বারা উপকৃত ও সমৃদ্ধ কর। তোমার কাছে এই মিনতিও জানাই যে, লেখককে এবং প্রত্যেক মুসলিম বান্দাকে রসূল সা. এর দাওয়াতের পবিত্র আমানত বহন করার তৌফিক দান কর এবং তাকে সমগ্র মানব জাতির নিকট পৌঁছানোর সৌভাগ্য দান কর। রসূল সা. এর চালু করা ইসলামী আন্দোলনকে আরো একবার জীবন্ত ও বাস্তব সত্যে পরিণত কর। রাসূল সা. এর উপস্থাপিত ন্যায় বিচার ব্যবস্থাকে পৃথিবীতে বাস্তবায়িত করার মাধ্যমে রসূল সা. এর আরদ্ধ কাজ সম্পূর্ণ করার সংগ্রামে যথোপযুক্ত ভূমিকা পালনের সৌভাগ্য আমাদের সবাইকে দান কর। কেননা তাঁর উপকারের প্রতি কৃতজ্ঞতা প্রকাশের এটাই সর্বোত্তম পন্থা।\nএটা আল্লাহরই অনুগ্রহ যে, তিনি আমার মত নগন্য বান্দাকে এই মহান কাজ করার সুযোগ দিয়েছেন যে, আমি তাঁর এই শ্রেষ্ঠতম বান্দার জীবনী ও জীবনের কীর্তি সমূহের একটা ঝলক পেশ করতে পেরেছি। এই কাজে আমি আমার সেই সুযোগ্য পূর্বসূরীদের কাছে অত্যধিক ঋণী, যারা এ বিষয়ে অত্যন্ত মূল্যবান গ্রন্থাবলী লিখে গেছেন। এছাড়া এ যুগের দু’জন গবেষক মাওলানা সাইয়েদ আবুল আ’লা মওদূদী এবং ডক্টর হামীদুল্লাহ সিদ্দীকী এম, এ, পি, এইচ,ডি’র কাছে আমি অত্যধিক ঋণী। এ দু’জনের কাছ থেকেই আমি এমন আন্দোলনমুখী দৃষ্টিভঙ্গী পেয়েছি, যা নবী জীবনীর অনেক নতুন দিক আমার সামনে উন্মোচিত করেছে। আমি আশা করি, এ পুস্তক পড়তে গিয়ে পাঠক কিছু নতুন চিন্তার খোরাক পাবেন। আমি এই কাজে বিশেষভাবে প্রেরণা ও উৎসাহ যোগানোর জন্য শ্রদ্ধেয় প্রকাশকের কাছেও কৃতজ্ঞ। আল্লাহ এই প্রেরণা ও উদ্দীপনা সঞ্চারকারী বন্ধুদেরকে সকলকে উত্তমভাবে পুরস্কৃত করুন।\nএ যাবত এ কাজটি যে পরিস্থিতির ভেতর দিয়ে চলে এসেছে, তা বড়ই শোচনীয়। কতবার কাজ হাতে নিয়েছি, আবার দীর্ঘ বিরতি পথে বাধার সৃষ্টি করেছে। অনেক সময় মাসের পর মাস এক অক্ষরও লেখা হয়নি। কিন্তু কোন এক অদৃশ্য শক্তি যে আমাকে বারবার শক্তি ও উৎসাহ যুগিয়েছে। একদিন সহসা মাথায় এই খেয়াল এল, সম্ভবত এটাই আল্লাহর ইচ্ছা যে, যে মহান সত্তার জীবন বৃত্তান্ত দুনিয়ার মানুষের কাছে পেশ করার বাসনা পোষণ করছি, তাঁর অভিজ্ঞতার শতভাগের বা হাজার ভাগের এক ভাগও তো আমার অর্জন করা দরকার। নচেত লেখায় সেই প্রাণস্পন্দন কোথা থেকে আসবে? এই খেয়াল আসার পর ইচ্ছাশক্তি এতটা মজবুত হলো যে, যখনই যেটুকু পেরেছি, কাজ এগিয়ে নিয়েছি। পুস্তকের শেষার্ধে বেশীর ভাগই বিছানায় শুয়ে শুয়ে লিখতে হয়েছে। এ কারণেই আমার আশা যে, আল্লাহ এ কাজটা কবুল করবেন এবং একে আমার মুক্তি ও কল্যাণের উপায় বানাবেন।\nপ্রস্তাবিত নীল নকশা অনুসারে এ কাজ যতখানি করতে চাই, বর্তমান পুস্তকে সে তুলনায় কাজের অনেক খানি বাকী রয়েছে। সম্ভবত দু’ তিন খন্ডে গিয়ে ঠেকবে। আসলে আপাতত একটি মাত্র দীর্ঘ আলোচনা পেশ করেছি। এটা এ দিক দিয়ে মোটামুটি বিস্তারিত যে, এতে রসূল সা. এর সংগ্রামী জীবনের বিবরণ অনেকাংশে এসে গেছে। তবে কোন কোন দিক দিয়ে এটা সংক্ষিপ্ত। কেননা নবী জীবনের কিছু কিছু গুরুত্বপূর্ণ বিষয়ের আভাষও এতে দেয়া হয়েছে। এ জন্য আমি এ আশংকাও করছি যে, কেউ কেউ এ দ্বারা কোন ভুল বুঝাবুঝিতে পড়ে যায় কিনা। এই যে কাজ বাকী রয়েছে, তা জানিয়ে দেয় জরুরী।\nঅবশিষ্ট কাজ নিম্নরূপঃ\n-যে ভৌগলিক ও সাংস্কৃতিক পরিবেশে রসূল সা. এর জন্ম হয়েছে তার বিবরণ।\n-রসূল সা. এর দাওয়াত ও তাঁর লক্ষ্যের বিশ্লেষণ। তিনি মানব জীবনে কোন্ কোন্ মৌলিক পরিবর্তন আনতে চেয়েছিলেন। রসূলের দাওয়াতের ধরন ও তার কর্মক্ষেত্রের পরিধি।\n-রসূল সা. এর নেতৃসুলভ প্রজ্ঞা, অন্তর্দৃষ্টি ও রাজনৈতিক বিচক্ষণতা।\n-রসূল সা. এর দাওয়াতের ফলে কি ধরণের মানুষ জন্ম নিয়েছিল?\n-নারী সমাজ কিভাবে রসূল সা. এর সংগ্রামে সহযোগিতা করেছে?\n-একটা স্বতন্ত্র খন্ডে রসূল সা. এর সমগ্র সংস্কারমূলক কাজের বিবরণ এমন ভাবে পেশ করার ইচ্ছা আছে, যা দ্বারা আধুনিক যুগে উপকৃত হওয়া যাবে। রসূল সা. যে সব নতুন মূলনীতি, কর্মকুশলতা ও পর্যায়ক্রমিকতার সাথে জীবনের বিভিন্ন দিককে গড়ে তুলেছেন, বিভিন্ন নিবন্ধের মাধ্যমে তা তুলে ধরতে হবে। যেমন খোদায়ী কর্মকৌশলের প্রকাশ, সমাজের নবীন ও প্রবীণদের জন্য শিক্ষা ব্যবস্থার ভিত্তি স্থাপন, গণচরিত্র গঠন, অর্থনৈতিক উন্নয়ন ও সংস্কার, প্রতিরক্ষা ব্যবস্থা, তার স্থীতিশীলতা ও দৃঢ়তা, রাজনৈতিক অবকাঠামোর পুনর্নির্মাণ সমাজ ও সংস্কৃতির পুনর্গঠন, ইসলামী সুবিচার ব্যবস্থার প্রচলন, নেতৃত্বের প্রশিক্ষণ, আন্তর্জাতিক সম্পর্ক স্থাপন, এবং অন্যান্য সংস্কারমূলক পদক্ষেপের তাত্বিক ও বাস্তব বিশ্লেষণ।\n-রসূল সা. এর ইসলামী সরকারের প্রতিরক্ষা ও সামরিক তৎপরতা সমূহের বিস্তারিত বিবরণ।\n-আপত্তি উল্থাপনকারীদের আপত্তির জবাবে একটা আলাদা খন্ড লেখারও সম্ভাবনা রয়েছে। ঘটনাবলী, ব্যক্তিবর্গ ও গুরুত্বপূর্ণ তারিখগুলোর মতভেদ নিরসনে গবেষক সুলভ দৃষ্টি দান।\n-নবীর জীবনী লেখার উৎসসমূহ এবং এ বিষয়ে এ যাবত কৃত কর্মের পর্যালোচনামূলক দৃষ্টি দান।\n-এই সাথে কয়েকটি গুরুত্বপূর্ণ মানচিত্র প্রস্তুত করার ইচ্ছা আছে, যা সামনে থাকলে ঘটনাবলী বুঝা সহজতর হবে। এ ক্ষেত্রে দেশে বেশ কিছু মূল্যবান কাজ হয়েছে। একে আরো এগিয়ে নেয়ার ইচ্ছা আছে। এমনও হতে পারে যে, রসূল সা. এর জীবনী ও ইসলামী আন্দোলন সম্পর্কে একটা আলাদা মানচিত্র তৈরী করা হবে। পুস্তকে লিখিত বিভিন্ন তথ্যকে একটা প্রাচীর মানচিত্রে একেত্রিত করার ইচ্ছা আছে।\n-এই পুস্তকের অনুবাদ অন্তত ইংরেজী, বাংলা, আরবী ও হিন্দীতে করানোর ইচ্ছা আছে। এভাবে এর উপকারিতা আরো বেড়ে যাবে বলে আশা করা যায়। আল্লাহ যেন এই পরিকল্পনা বাস্তবায়িত করার তৌফিক দেন এবং এর জন্য প্রয়োজনীয় উপকরনাদির সংস্থান ও অনুকুল পরিবেশ বিশেষ রহমত দ্বারা সৃষ্টি করে দেন।


২০শে ফেব্রুয়ারি, ২০১৯ ইং শোকের মাতমে রাজধানীতে তাজিয়া মিছিল\nYou are at:Home»জাতীয়»শোকের মাতমে রাজধানীতে তাজিয়া মিছিল\nBy admin on\t সেপ্টেম্বর ২১, ২০১৮ জাতীয়, ধর্ম\nঢাকা : প্রতিবছরের মত এবারো ‘হায় হোসেন, হায় হোসেন’ ধ্বনি তুলে রাজধানীতে বের হলো তাজিয়া মিছিল। পুরান ঢাকার হোসাইনী দালান ইমাম বাড়া থেকে এই মিছিল বের হয়। শুক্রবার সকাল ১০টায় আইনশৃঙ্খলা বাহিনীর উপস্থিতিতে ব্যাপক নিরাপত্তা ও সতর্কার মধ্য দিয়ে এই মিছিল বের হয়। পুলিশ ও র‍্যাবের টহলের মধ্য দিয়ে মিছিলটি পলাশি, নিউমার্কেটের রাস্তা হয়ে ধানমন্ডিতে অস্থায়ী কারবালায় গিয়ে শেষ হবে।\nহোসাইনী দালান ইমামবাড়ার সুপারিনটেনডেন্ট এম এম ফিরোজ হোসাইন জানান, ‘বরাবরের মতোই এবার তাজিয়া মিছিলের আয়োজন করা হয়েছে। প্রশাসনের কাছ থেকে নিরাপত্তার বিষয়ে ব্যাপক সহযোগিতা পেয়েছি। অবশ্য আমাদের নিজস্ব উদ্যোগে প্রায় ৩০০ জন ভলান্টিয়ার মিছিলের নিরাপত্তা ও শৃঙ্খলার জন্য নিয়োজিত রয়েছে । আমাদের চাওয়া খুব সুন্দর ও সুশৃঙ্খলভাবে এই মিছিল সম্পন্ন করার\nপ্রত্যেক বছর যে পরিমাণ লোক তাজিয়া মিছিলে অংশ নেন, এবারও সেরকম, প্রায় হাজার খানেক লোক তাজিয়া মিছিলে অংশ নেন বলে তিনি জানান।\nএদিকে পবিত্র আশুরার তাজিয়া মিছিলে প্রবেশের সময় দা, ছোরা, কাচি, বর্শা, বল্লম, তরবারি ও টিফিনক্যারিয়ার ব্যাগ বহনের ওপর ঢাকা মহানগর পুলিশ (ডিএমপি) যে নিষেধাজ্ঞা আরোপ করা হয়েছিল, তা সবাইকে মানতে দেখা গেছে। মিছিলে আতশবাজি ও পট্কা ফোটানো নিষিদ্ধ করা হয়েছে। এছাড়া নির্দেশ অনুযায়ী মিছিলে ১২ ফুটের বেশি উচ্চতার নিশান ব্যবহার করা হচ্ছে না।\nউল্লেখ্য, ধর্মীয় ভাবগাম্ভীর্যের মধ্য দিয়ে আজ শুক্রবার (২১ সেপ্টেম্বর) সারাদেশে পবিত্র আশুরা উদযাপিত হচ্ছে। আশুরা মুসলিম বিশ্বে ত্যাগ ও শোকের একটি দিন। হিজরির সাল অনুসারে ১০ মহররম কারবালায় হজরত মুহাম্মদ (সা.) এর দৌহিত্র ইমাম হোসেনের মৃত্যুর দিনটি সারাবিশ্বে মুসলমানরা পালন করেন।\nবাংলাদেশেও যথাযোগ্য মর্যাদা ও ধর্মীয় ভাবগাম্ভীর্যের মধ্য দিয়ে পালিত হয় আশুরা। দিবসটি উপলক্ষে নানা কর্মসূচি পালিত হয়। দেশে শিয়া সম্প্রদায় মুহররম মাসের প্রথম দশ দিন শোক স্মরণে নানা কর্মসূচি পালন করেন। আশুরার দিনে তাজিয়া বের করা হয় শোকের আবহে। মূলত ইমাম হোসেন (রা.) এর সমাধির প্রতিকৃতি নিয়ে এই মিছিলে হয়। আরবি ‘তাজিয়া’ শব্দটি শোক ও সমবেদনা প্রকাশ করতে ব্যবহার করা হয়।\nআশুরা উপলক্ষে বড় আয়োজন পুরান ঢাকায় হোসাইনী দালান থেকে তাজিয়া মিছিল হলেও মোহাম্মদপুর, মিরপুর, বকশিবাজার, লালবাগ, পল্টন, মগবাজার থেকেও আশুরার মিছিল বের হবে।\nনিউজবিডি৭১/এম কে/ ২১ সেপ্টেম্বর, ২০১৮


হাইডেলবার্গ বঙ্গবন্ধু চেয়ার এ মনোনীত হলেন ড. হারুন-অর-রশিদ CNI24.COM\nTime : 08:58:16 PM\nহাইডেলবার্গ বঙ্গবন্ধু চেয়ার এ মনোনীত হলেন ড. হারুন-অর-রশিদ\nআপডেট টাইম : 31/03/2021 10:33 PM\nহাইডেলবার্গ বিশ্ববিদ্যালয়ের সাউথ এশিয়া ইনস্টিটিউটে বঙ্গবন্ধু চেয়ার এ মনোনীত হয়েছেন জাতীয় বিশ্ববিদ্যালয়ের সাবেক উপাচার্য প্রফেসর ড. হারুন-অর-রশিদ।\nউচ্চতর পর্যায়ের গবেষণাকার্য পরিচালনার জন্য জার্মানির এই প্রতিষ্ঠানে মনোনীত হন তিনি।\nজানা গেছে, বিভিন্ন পাবলিক বিশ্ববিদ্যালয়ের ১৯ জন জ্যেষ্ঠ শিক্ষক হাইডেলবার্গ বঙ্গবন্ধু চেয়ার এ মনোনয়ন পেতে আবেদন করেছেন।\nহাইডেলবার্গ বিশ্ববিদ্যালয়ের প্রতিনিধিসহ ৮ সদস্যের বিজ্ঞ জুরি বোর্ড তাকে নির্বাচিত করে বঙ্গবন্ধু চেয়ারের জন্য মনোনয়ন প্রদান করেন।\nআজ বুধবার অনলাইন প্লাটফর্ম জুম অ্যপসের মাধ্যমে পররাষ্ট্র মন্ত্রণালয়ে আয়োজিত এক অনুষ্ঠানে হাইডেলবার্গ বঙ্গবন্ধু চেয়ার এর জন্য প্রফেসর ড. হারুন-অর-রশিদের নাম ঘোষণা করা হয়।\nঅনুষ্ঠানে সভাপতিত্ব করেন পররাষ্ট্রমন্ত্রী ড. এ কে আবদুল মোমেন।\nঅনুষ্ঠানে বাংলাদেশের জার্মানি রাষ্ট্রদূত পিটার ফাহরেন হোলপয, ইউজিসির চেয়ারম্যান প্রফেসর ড. কাজী শহীদুল্লাহ, ইউজিসি সদস্যবৃন্দ এবং জার্মানিতে নিযুক্ত বাংলাদেশের অ্যাম্বাসেডর মোশররফ হোসেন ভুঁইয়া উপস্থিত ছিলেন।\nউল্লেখ্য, দীর্ঘ দুইদশক বন্ধ থাকার পর সম্প্রতি বাংলাদেশ সরকার হাইডেলবার্গ বিশ্ববিদ্যালয়ে বঙ্গবন্ধু চেয়ার এর পদটি পুনরুজ্জীবিত করে।\nওয়েবসাইট উদ্বোধনের মধ্য দিয়ে গুচ্ছ পদ্ধতিতে ভর্তি পরীক্ষার প্রাথমিক আবেদন শুরু